Мақсади аниқ ёшлар | Янгиликлар | Андижон вилояти ҳокимлиги расмий портали\nБош саҳифа / Янгиликлар / Мақсади аниқ ёшлар\nМақсади аниқ ёшлар\n“Ҳоким ва ёшлар” учрашуви доирасида вилоят ҳокимлиги, прокуратура, ички ишлар, меҳнат ва бандлик бошқармалари ва қатор ташкилотлар ҳамкорлигида “Бўш иш ўринлари меҳнат ярмаркаси”, шунингдек ҳунарманд ва тадбиркорлар, агрофирмаларнинг кўргазмалари ҳам ташкил этилди.\nКўргазмага ташриф буюрган ёшлар ўзлари истаган йўналишлар бўйича тавсия ва маслаҳатлар олишмоқда.\nАндижон саноат ва транспорт коллежини тамомлаган Гавҳарой Омонова банкдан 17 миллион сўм кредит олиб хонадонида чорвачиликни йўлга қўйишни режалаштирган. Бунинг учун бизнес-режа ҳам, Олтинкўл туманидаги “КаштанЭлит” агрофирмаси билан шартнома ҳам тайёр. Бироқ унинг бизнес режасини “Асакабанк” Андижон филиали ходимлари турли сабабларга кўра бир эмас икки маротаба рад этди. Мазкур муассасани тугаллаган Нигора Усмонова ҳам бугунги учрашувга шу каби муаммога ечим топиш учун келди.\nПахтаобод тумани Чорсу маҳалласида истиқомат қилувчи Умидахон Жўраева жорий йилда Пахтаобод педагогика касб-ҳунар коллежини компьютер технологиялари инженер-техниги мутахассислиги бўйича тамомлади. Бироқ унга муносиб иш топилмагач аввалига коллеж маъмурияти, ўтган куни эса маҳалла фаоллари тижорат банкларидан микрокредит олишни тавсия қилишди. Катта-ю кичикнинг маслаҳати билан ўз бизнесини бошлашга аҳд қилди. Тумандаги тижорат банкларига Бир неча бор учради. Афсуски, иш у ўйлагандек бўлмади. Кредит олиш учун гаров ёки кафолат хати лозимлиги айтилди. Аммо унда на мулки бор, на кафолат хати. Шу сабабдан ҳам бугун “Ҳоким ва ёшлар” учрашувида Умидахон ўзини қийнаётган муаммога ечим топиш мақсадида ташриф буюрди.\n- Коллежда таҳсил олиш билан бирга уйда келинойимдан тикувчиликни ўрганган эдим, - дейди Умидахон Жўраева. – Ўзимда 2 та тикув машинаси бор. Ота-онам билан келишиб, банкдан кредит олиб яна 3 та сотиб олишга қарор қилдик. Агарда тижорат банклари менинг 20 миллион сўмлик бизнес-режамни қаноатлантирса ўзим, каби 5 нафар тенгдошимнинг бандлигини таъминлашга муваффақ бўламан.\nМарҳамат туманидан келган Аъзамхон Мадаминов ўзишини автомобилларга деталлар етказиб беришдан бошлаган. Бугунги учрашувда у автомобилларга бутловчи қисмлар ишлаб чиқариш қувватига эга лойиҳани тақдим этди. Лойиҳани амалга ошириш учун 200 миллион сўм миқдорида молиявий ёрдам зарур.\nВилоят ҳокими тақдим этилган бизнес-режа билан танишгач уни маъқуллади. “Агробанк” очиқ акциядорлик тижорат банки энг кам ойлик иш ҳақининг минг баробар миқдорида кредит ажратадиган бўлди. Агарда Аъзамхоннинг ниятлари амалга ошса бир ой ичида иш бошланади ва 6 кишининг бандлиги таъминланади.\nТадбиркорлик билан шуғулланишни истаган ёшлар ҳафтанинг ҳар шанба куни шаҳар ва туманларда ўтказиладиган шу каби очиқ мулоқотларга таклиф этилади.\nКиритилган вақти: 07/07/2018 19:59\tКўрилганлиги: 587


Еркин Қарақалпақстан Вести Каракалпакстана 07:15:34, 22.01.2019\nКӨПКЕ ҮЛГИ БАСШЫНЫҢ ИСИ РАЎАЖ...\nҮстирттиң қуяшы жерге тийип, диң аспанға секирген топтай көк жийекке өрмелейди. «Жаслық» посёлкалық пуқаралар жыйыны баслығы Сәдирбай Шәменовтың аўылды таң азаннан аралатыўында мәнис бар екен.\n— Күнниң көзи көрингеннен соң егинлеримизди суўғарыў пайдасыз. Шегелең топырақлы жеримиз ығаллық сақламайды. Бир тебиктен соң таслақлы жер оқпан ашып кетсе дәрьяның суўын қаратып қойсаң да қурдымдай тартып кетеди, - деген посёлка турғыны Қуралбай Нуршаевтың сөзи бир жағынан ҳәзилге усар еди.\n— Ҳәр жылы мийўеге сырғып қалатуғын 50 түп ерик бағымды ерте бәҳәрде қопарып, орнына тумсығына «қатты» асқабақ егиўге мәжбүр болдым. Даланың қуслары мийўелерин көклей шоқып, жарамсыз ҳалға әкеледи. Быйыллыққа аспаннан ҳөл тамбай албыратып тур. Гүл еккенниң қырманы болмас. Даланың ең сулыў гүли — қызғалдақтың туқымын самал егип, жайнатып қоятуғын атызларымды кеўиллерин хошлап, заўық алатуғын аўылласларым ушын бузбай қояман...\nЫқласлы мийнет еткенниң арқасында аўызларымызға ерте түсетуғын помидор, қыяр, қаўын, ғарбызларымыз жапырақ жайып қалды. Бир жағымызды шарўаға алып, мал, қой-ешки сақлағанлықтан жоңышқаны ең кеми төрт рет орамыз. Атыз толтырған егинлеримди краннан суўғарғаным ушын жылына 600 мың сум төлеўге қайылман. Өткен жылы банктен аз өсимдеги 7,5 миллион сумлық кредитим еки бузаўлы сыйырға жетти. Қолымдағы барым, үш саўыннан күнине 35-40 литр сүт саўып, қарызларымның есесин қайтараман. Ҳаўа райын бақлаўшы метеорологиялық станцияда ислейтуғын өмирлик жолдасым Дәмегүл, ул-қызларым бос ўақытлары қол-қабысын тийгизеди, - деген Қуралбайдың сөзлери қосымтасыз ҳақ гәплер еди.\n— 2000-жылардағы суўсызлықта «Жаслық» посёлкасына Шоманайдан көшип келдим. Ийелеген қәнигелигим бойынша мектепте муғаллим, директордың руўхый-ағартыўшылық ислери бойынша орынбасары болып ислеп жүрсем, ойда жоқта 2015-жылы көпшиликтиң қәлеўи менен пуқаралар жыйынының баслығына сайландым.\nҮстиртке ҳасыл туқымлы сыйырларды биринши рет алып келгенимде «ыссы-суўығына көнбейди, өлтирип аласаң ғой» деўши жанашырларда болды. Ҳасыл туқымлы сыйырларымның бас санын жылдан-жылға көбейтип, ҳәр биринен күнине 30 литрден зыят майлы, қойыў сүтин саўып алғаныма қызықсынғанлар жол-жоба сорап, шарўашылықты пайдалы тараўға айландырғысы келеди. Қыйтақ жериме овощ-палыз, мийўе ағашларын егип, жемисин татысаң қандай мазалы, пайдасы өз алдына. Исбилерменликтиң басқа түрлери менен ҳадал шуғылланып, көпке үлги болғандағы мийнетлерим сый-ҳүрметке бөледи, - деген Сәдирбайдың сөзлеринен халық неге басшылыққа сайлап қойғандағы сырын билип алдық.\nСәдирбай Шәменовтың оннан басқа да Үстирттеги «Қызыл китап»қа кирип, санаўлы қалған сайғақларды қорғаў бойынша ислеп шыққан жойбары утқаны себепли, Россияның Калмыкия Республикасына шекем барып қайтқанларын толып-тасып сөйлеп берди. Мектептиң қасына ылақлы сайғақтың тастан қашалған мүсинин орнатып, қыр-дөгерегин тәбиятқа байланыслы жарнамалар менен безеўге бас-қас болыпты.\nПосёлкаға қонысланған мыңға жақын шаңарақта жасаўшы 4 мыңнан зыят турғынлардың үй қапталы қыйтақ жерлерин бос қоймай егин егип, бағ жаратқанлары айтпаса да узақтан көзге тасланады. Соңғы жыллары посёлка аймағынан ири санаат кәрханаларының ашылыўы жумыссызлар санын азайтыўға үлес қосып, бүгинги бийғәрез елимизде бахытлы турмыс кеширип атырғанларының гүўасы болдық.\nҚоңырат районы, «Жаслық» посёлкасы.\nСҮЎРЕТТЕ: посёлка пуқаралар жыйыны баслығы С.Шәменов мектеп оқыўшылары менен экобағда.\nСәне: 29.05.2018 09:46:09


16:19 / 08.01.2018\nБи-би-си телерадиокомпаниясининг Хитой бюроси раҳбари Кэрри Грейси истеъфога чиқди. У буни эркак ҳамкасблари билан маошдаги нотенглик туфайли амалга оширган.\nБи-би-си’даги иш стажи 30 йилдан кўпроқни ташкил этувчи Грейси компаниянинг Пекиндаги минтақавий бўлинмасига тўрт йил муқаддам раҳбар этиб тайинланди. Ярим йил аввал эса Би-би-си’нинг энг кўп ҳақ тўланувчи ходимлари маоши ҳақида маълумот эълон қилинди. Уларга кўра, Грейси Шимолий Америка ёки Яқин Шарқдаги худди шундай бюроларга раҳбарлик қилувчи эркак ҳамкасбларидан камида 50 фоизга камроқ иш ҳақи олган.\n"Мен Би-би-си’даги 30 йил давомида ўзим яхши кўрадиган ташкилотни ҳеч қачон очиқдан-очиқ танқид қилмаганман. Мен шуни истайманки, Би-би-си қонунларга риоя этиши ва эркак ҳамда аёлларни бир хилда баҳолаши шарт. Ҳамма нарсанинг чегараси бор. Мен Пекиндаги бюрони тарк этмоқдаман", - дея ёзган аёл ўз блогида.\nБи-би-си’нинг июлда эълон қилинган ўн нафар энг катта маош олувчи ходимлари рўйхатида атиги икки аёл киши бор: Клаудиа Уинклман (тахминан 500 минг фунт стерлинг) ва Алекс Жонс (400 мингдан кўпроқ).


Франциянинг М6 телеканали Европа чемпионатидан “телепортация” уюштирди\n23:57 / 20.06.2016\nЕвропа чемпионати доирасида ўтган Франция ва Швейцария учрашувидан олдин Франциянинг М6 телеканали студиядаги бир ходими ва майдондаги бошқа ходими ўртасида “телепортация” уюштирди. Бу ҳақда Aol ёзмоқда.\nБошловчи катта экранни хатлаб ўтиб, майдонда, ҳамкасби Карин Галлининг ёнида пайдо бўлди. Галли ростан ҳам учрашув жойида эди. Бу ҳақда у ўз твиттерида ёзиб қолдирган. Телеканал бу ишни қандай амалга оширган, бу ҳақда ҳеч нарса маълум қилмаган.


28 ноябр 2019 й.\nАнас розияллоҳу анҳудан ривоят қилинади. Набий соллаллоҳу алайҳи васаллам “Лаа илаҳа иллаллоҳу” деган кимсага тегмаслик. Гуноҳи туфайли уни кофирга чиқармаймиз, амали туфайли уни Исломдан чиқармаймиз” дедилар. (Имом Абу Довуд ривояти)\nИнсон фарзанди қаерда, қайси мамлакатда дунёга келса, ана шу ер унинг она-Ватанига айланиб қолади. Киндик қони тўкилган жой инсон учун хамма нарсадан хам қимматли даргохдир.


09:00 / 05.01.2018\nЖанубий Корея ва Шимолий Корея кейинги ҳафтада музокаралар ўтказади. Бу ҳақда Жанубий Кореянинг миллий бирлашув ишлари вазирлиги маълум қилди.\nВазирлик вакили Пэк Тхэ Хённинг айтишича, 5 январда Пхеньян 9 январда музокараларга ўз делегациясини юбориши ҳақида телефонограммани жўнатган. Музокаралар қуролсизлаштирилган ҳудуднинг жанубий қисмидаги музокаралар пункти Пханмунджомда бўлиб ўтади.\nМузокараларда муҳокама қилинадиган асосий масалалар икки томонлама ҳамкорлик муносабатлари, жумладан Пёнгчангдаги Олимпия ўйинларига тайёргарлик бўйича ҳамкорлик бўлади. Агар икки томон келишувга эришса, уни Халқаро Олимпия қўмитаси билан муҳокама қилиши керак бўлади.\nИкки давлат ўртасида охирги марта олий даражадаги музокаралар 2015 йил декабрида бўлиб ўтган.\n3 январда Шимолий Корея етакчиси Ким Чен Ин Пхеньян ва Сеул ўртасида анчадан бери ишламаётган “қайноқ линия”ни очишга буйруқ берганди. Ўша куннинг ўзида Шимол ва Жануб вакиллари алоқа каналини тиклаш бўйича телефон мулоқоти ўтказишган.


Фоҳишабозлик билан шуғулланиш қонун орқали тақиқланиб, бу борада айрим чоралар қўлланилаётганига қарамасдан, мана, бир неча ўн йилдирки, пойтахтимиздаги Шуҳрат чорраҳаси фоҳишабозлик марказларидан бири бўлиб қолмоқда. Куни кеча шу томондан ўтар эканман, одатдаги манзарага гувоҳ бўлдим: чорраҳадан жануброқдаги қабристон олди машиналар, фоҳишалар ва уларнинг мижозлари билан гавжум эди. Улар олдидан ўтар эканман, йўл четидаги кўп қаватли […]\n5 й. аввал\tМулоҳаза\nНозиккина капалак қанот қоқиб, у гулдан бу гулга қўниб-учар экан, унинг парвозидан ҳозил бўлган митти гирдоб дунёнинг қайсидир бурчида улкан тўфонни келтириб чиқариши мумкин. Илм-фанда ушбу табиат ҳодисаси «капалак эффекти» деб номланади. Бу ҳодиса фақатгина моддий-физик эмас, балки маънавий-ахлоқий жараёнларни ҳам ўз ичига олади. Бир гап билан айтганда, биз яшаб турган дунёда ҳеч нарса ҳеч […]\nАввалига бу ҳақда ёзишга истиҳола қилиб турган эдим. Аммо телефонимга келган бир табрикдан сўнг мени ҳам устоз деб билувчилар борлигига аниқ ишонч ҳосил қилиб, ўтган 7-8 йиллик фаолиятимга бир назар ташлашни маъқул деб топдим. Тахминий ҳисобимга кўра, шу пайтгача 300дан зиёд турли ёшдаги кишиларга корейс тилидан дарс ўтган эканман. Уларнинг кўпчилиги кўзлаган мақсадлари – Жанубий […]\nДунё телба-тескари бўлиб кетган бугунги кунимизда замоннинг асосий қаҳрамонларидан бўлмиш журналистлар ким томонида бўлиши керак? Қайси томоннинг ҳақиқат йўлида эканини билмаган журналист ўз касбига қанчалик виждон ва адолат кўзи билан қарай олади? Яқиндагина ижтимоий тармоқларда Сербиядан Венгрияга ўтишга уринган суриялик қочоқ, собиқ футбол мураббийини оёқлари билан чалиб йиқитган N1TV телеканали мухбири Петру Лазлонинг қилиғи журналистларнинг […]\n10 август куни kun.uz сайтида иш бошлаган эдим. Кўз очиб юмгунча бир ой ҳам ўтиб кетибди. Янги муҳит, янги жамоа, тезкор иш тартиби менга маъқул келди. Кунига 25-30тача хабар ва янгиликларни тайёрлаш, баъзи пайтларда йўқдан бор қилиш, ҳар хил тадбирларда қатнашиб, имкон қадар улар ҳақда биринчи бўлиб ахборот беришга интилиш, кези келганда, метрою автобусларда йўл-йўлакай […]\nСобиқ Иттифоқ парчаланиб, муайян давр мобайнида турли инқирозлар гирдобига тушиб қолган Россия XXI асрнинг дастлабки ўн йиллигида ҳарбий ва иқтисодий салоҳияти тикланаётганини кўз‑кўз қила бошлади. 2008 йил октябрь ойида Франциянинг Ле-Бурже шаҳрида бўлиб ўтган халқаро “Euronaval” ҳарбий‑денгиз кўргазмасида Россия илк маротаба хорижий давлатлардан ҳарбий кемалар сотиб олиши мумкинлиги тўғрисида эълон қилинди. Ўта замонавий, айни пайтда […]\nСаҳифа 20 дан 38 гача« Биринчи«...10...1819202122...30...»Охирги »


Ўзбекистондан келаётган хабарларда, ҳуқуқни ҳимоя қилиш органлари кўплаб мухолифат вакилларини ҳибсга олгани айтилади.\nРўйҳатга олинмаган Бирлик партияси етакчиси Васила Иноятованинг Ассошиэйтед Пресс ахборот агентлигига айтишича, камида 20 нафар партия аъзоси ҳибсга олинган.\nИноятова партия фаоллари Андижондаги зўравонликларда иштирок этганликда гумон қилиниб ҳибсга олинганини маълум қилди.\nКеча Ўзбекистонга АҚШ конгрессининг уч вакили – сенаторлар Жон МакКэйн, Линдсей Грэҳэм ва Жон Сунунулар келди. АҚШ сенаторлари Ўзбекистон ҳукуматини Андижон воқеалари юзасидан мустақил текширув ўтказишга кўндириш мақсадида келган эди. Бироқ Ўзбекистон расмийлари АҚШ расмийлари билан учрашишдан бош тортди.\nЭслатиб ўтамиз, Андижон воқеаларида расмий маълумотларга кўра, 173 киши ҳалок бўлганлиги айтилаётган бўлса, мухолиф гуруҳлар ва инсон ҳуқуқлари фаолларига кўра, қурбонлар сони минггача бўлиши мумкин.


Бугун Ўзбекистон банкларида 1 долларни 9200 сўмдан сотишмоқда, Шавкат Мирзиё қочиб кетди деб тахмин қилинмоқда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n13:36 - Бугун Ўзбекистон банкларида 1 долларни 9200 сўмдан сотишмоқда, Шавкат Мирзиё қочиб кетди деб тахмин қилинмоқда\n19 август куни Ўзбекистон банклари бир АҚШ долларини 9 200 сўмдан сотишни, 9100 - 9170 сўмдан сотиб олишни бошлади, демак, сўнгги уч кун ичида банкларда долларнинг курси камида 100 сўмга ошди.\nАйтиш керакки, Америка валютаси курси биржада ҳам ўсиб бормоқда. 16 август куни Ўзбекистон валюта биржасидаги савдолар якуни бўйича бир доллар 9084 сўмга тенг бўлди - бу 15 августдаги кўрсаткичдан 23 сўмга кўп. Савдолар ҳажми 123 миллион долларга етди.\nСўмнинг курси билан бирга Ўзбекистондаги тожиклар режимининг раҳбари Шавкат Мирзиёнинг обрўси ҳам ўпирилиб тушишни давом эттирмоқда. Бу аҳволда аҳоли кўзига кўринмасликка ҳаракат қилаётган президентнинг исми бугун оммавий ахборот воиталарида умуман тилга олинмади. Албатта, тушуниш мумкин, у кишининг оилавий ишлари ҳам жойида эмас. У ҳалигача 2 хотинидан (Фуҳуша лақабли Гулнора Карим ва Зироат Мирзиё) қайси бирини Ўзбекистон халқига кўрсатиш масаласида бир фикрга келолмаяпти.


Бугун Жанубий Осиёда табиий офат рўй берганига бир ой бўлди\n27 феврал 2021, Тошкент вақти: 21:12\nАйни офат ўлароқ, энг сўнгги маълумотларга кўра, 280 минг одам нобуд бўлган.\nБугун Шри-Ланкада цунами рўй берган дақиқада барча радиостанциялар эшиттиришлари ҳамда телевидение кўрсатувлари тўҳтатилди.\nТабиий офатдан энг кўп талофот кўрган Индонезиянинг Ачех вилоятида ҳамон қутқарув ишлари давом этмоқда. Шу билан бирга кундалик ҳаёт ҳам ўз маромида давом этмоқда. Айрим жойларда мактаблар фаолияти тикланди.\nЮНИСЕФ ташкилоти вакиласининг айтишича:\n— Ачех расмийлари барчасини нольдан бошлашлари лозим. Масалан, ҳеч ким нечта ўқитувчи борлигини билмайди. Ҳозирда уларнинг 1700таси ҳалок бўлгани ёки бедарак йўқолгани маълум. Менинг фикримча, бу ўта жиддий муаммо, — деди ЮНИСЕФ ташкилоти вакиласи.\nМамлакатнинг бошқа вилоятларида вазият бирмунча яхшироқ. Таиланд Ички ишлар вазири Бхокин Балакула, Пхукет оролида қилган чиқиши пайтида, жумладан шундай деди:\n— Хозир Пхукетга яна сайёҳлар кела бошлади. Албатта юз фоиз эмас, таҳминан унинг тенг ярми. Менинг фикримча, икки ой ичида ҳаммаси аввалги ҳолатга қайтади, — деди Таиланд Ички ишлар вазири.


Ўзбекистонда вазирларнинг коронавирусдан ҳимоя “қалқон”и борми? | Qalampir.uz\nЖамият\t23 Июль 12:49 21155\nЎзбекистонда бугунгача коронавирусга чалинганлар сони 18 мингдан ошиб кетди. Шу вақтгача, турли соҳа ходимлари орасида коронавирус аниқланди, баъзилари вафот этди. Аммо карантин бошланганидан бери ишлашда давом этаётган ва кўплаб одамлар билан мулоқотда бўладиган вазирлар ва бошқа амалдорлар коронавирусга чалинмади. Албатта, бундан кейин ҳам чалинишмасин.\nАммо бунинг сирини билиш барча учун қизиқ. QALAMPIR.UZ мухбири карантин бошлангандан бери иш бошида бўлиб турган Вазирлар Маҳкамаси ҳузуридаги Санитария-эпидемиология назорати давлат инспекцияси бошлиғи, Республика бош давлат санитария инспектори Нурмат Отабеков билан суҳбатда коронавирус вазирларни ва бошқа юқори мартабали амалдорларни четлаб ўтишида не синоат борлиги ҳақида ҳам сўради.\n“Биласизми, биз коронавирус касаллигидан вафот этган жуда катта-катта одамлар ҳақида эшитдик. Баъзи ҳолатларда вазир ўринбосарлари, ёки катта амалдорларни шу вирусдан вафот этганини билдик. Мени назаримда бу ҳолатдаги энг яхши ҳимоя қўрғони бу – синчковлик. Ўз саломатлигига бефарқ бўлмаслик. Қолаверса, нафақат ўзини, балки соҳаси вакиллари олдида, жамият олдида масъулияти борлигини ҳис қилиб яшаш бу ҳимоя қўрғонига сабаб бўляпти.\nЯна бир жиҳат бу каби одамлар доим ҳушёр бўлади, масъулиятни ҳис қилади. Айтилган тавсияларга риоя этади. Қолаверса, биз аниқ биламиз кўпинча соғлом одамлар, буюк бир иқтидор эгалари ўзларини яхши парвариш қиладилар. Ўзини ўтга чўққа ургани билан ҳимоя қўрғонига эга бўлган одамлар, мени назаримда табиий танланади. Биз агарда ўзимизни ҳимоя қилсак, ҳар қадамимизда хавф борлигини ҳис қилсак ва унутмасак, масъулиятли одамларда ички имкониятлар ҳам ишга тушади. Иммун тизими одамни нафақат хоҳишидан, ички имкониятидан балки турмуш тарзи мажбур қилганликдан ҳам сергак ва барқарор бўлади. Мени назаримда бу руҳий холат билан ҳам боғлиқ бўлса керак”, дея жавоб берди Отабеков саволга.\nБиз ҳеч бир инсон касал бўлмаслигини тилаймиз. Коронавирус пандемияси бошлангандан бери шуни кўрсатдики, у мансаб, ирқ, миллат, касб-кор танламайди. Агар шундай бўлганда эди Бразилия, Боливия Президентлари, Буюк Британия, Россия Бош вазирлари, Британия ва Монако шаҳзодалари, турли давлатлардаги кўплаб вазирлар коронаврусга чалинмаган бўларди.\n17 Октябрь 14:14 58679\n17 Октябрь 09:05 44637\n17 Октябрь 23:58 35616\n18 Октябрь 12:10 32943\n17 Октябрь 17:15 29279


Жума келса, худди узоқ кўрмаган дўсту ëрларим гурас-гурас бўлиб, мени қучоқлаб кўришгандай ҳис-туйғуни бошдан кечираман.\nЭшитганингиз байтни шоир Рудакий ëзган. 50 йилдан бери тўйларда ўртакаш очарчилар қайта-қайта айтавериб сийқасини чиқаришди. Аммо байтга гап йўқ.\nБайт дегани арабчада уй дегани. Уйинг бўлса, дўсту ëр эшик қоқиб кириб келаверади. Аммо бугунги кунда эшикни милиса ëки МИБ ходими ҳам тақиллатиши мумкин. Мана, куни кеча наманганлик 35 ёшли Гуландом Дедабоеванинг уйига МИБ ходимлари кириб келишди.\nГуландом 13 минг долларга сотиб олган уйининг кадастри қилинмагани учун ҳукумат одамлари “Чиқ, бўшат уйни!” дейишди. Гуландом эса устига бензин қуйиб, “Жонимга тегди. Қани ҳақиқат?!” дея гугурт чақди. Олов бўлиб гурр-гурр ëнган Гуландом уни ўраб турган МИБ ходимлари устига қараб югурди.\nГуландом худди оловли снаряд каби бефарқлик, цинизм, қашшоқлик, ғурбату ғариблик устидан пориллаб учди. МИБ ходимлари ҳам, қўни-қўшни ҳам бефарқ. Фақат Гуландомнинг жойига етиб келган онаси фарëд солиб ҳушидан кетди. “Қизим, қизим!” дея ерларга ëтиб дод солди муштипар она. Докторлар келиб Гуландомни олиб кетишди. Танасининг 90 фоизи куйган Гуландом касалхонада ўлди. Икки боласи етим қолди.\nБир замонлар Данко исмли афсонавий қаҳрамон ўрмон зулматида адашган қавмга йўл кўрсатиш учун ëниб турган юрагини қўлида кўтаради. Тошкентдаги бир пайтлар Горкий номида бўлган метро бекатида оташ юрагини кўтариб, қоронғидан қийналган оломон шуурини ëритган Данкога ҳайкал қўйилган эди. Дунë адабиëтидан бехабар жоҳиллар бу ҳайкални йўқ қилишди.\nМавзуга қайтсам. Наманганда ëниб кул бўлган Гуландом жаҳолат зулмати ичида ëтган оломон шуурини ëрита олдими? Яна қанча гулхан керак? Яна қанча Гуландом ўзини ëқиши керак бу мамлакатда инсоф ва адолат тарозисидаги ўрдаклар тумшуғи тенг бўлиши учун. Ўтган асрнинг саксоничи йилларида 370 хотин ўзини ëққан эди Ўзбекистонда.\nБу ҳақдаги шеър муаллифи Дилором Иcҳоқова 1955 йилда Тошкент шаҳрида туғилган. Тошкент давлат университети журналистика факультетига ўқишга кирган. Шеърлари матбуотда чоп қилинган. “Эрк” демократик партияси марказий кенгаши аъзоси. 1994 йилда давлат тўнтаришида айбланиб, шартли қамоқ жазосига ҳукм этилган.\nШунақа, ҳақиқатни айтган одамнинг тили кесиларди бир замонлар. Бугун эса, мана, мен тилим бир қарич бўлиб гапириб ўтирибман. Мулоқот дейди буни. Миллионлаб одам муҳтарам дея сиғинаëтган президент Мирзиёев “ОАВ билан мулоқот қилмаган раҳбарларнинг келажаги бўлмайди”, деди.\nЯшанг, президент. Аммо ўзингиз ҳам мана 4 йилдан бери бирор журналистга суҳбат бермадингиз. Селекторда каламуш деб сўкиш – бу ҳали мулоқот эмас. Ҳақорат бу. Майли хабарларга ўтсак.\nСурхондарё вилояти Қумқўрғон туманидаги кўприк қоқ ўртасидан порт этиб ëрилиб қулаб тушди. Кўприк Мирзиëев даврида 6,5 миллиард сўмга қурилган. 1 йилу 7 ой ичида қулаб тушди! 650 минг доллар қулоғини ушлади. Бетон таркибида цемент бўлишини Мирзиëев даври прораблари унутган.\nМуҳаммаджон Обидов Фарғона вилояти ҳокимлиги ахборот хизматидан бўшади. Эгаси Шуҳрат Ғаниев ташлаб кетди уни. Боз устига, корона юқибди. Садоқатда вафоли бўл, бевафони кечирмаслар.\nКомил Алламжонов Тошкент аэропортига номи қўйилган кишини ëмонлаб ташлабди. Лекин ўша одам пайтида соққа қилганди-ю Алламжонов. “Солиқ инфо”, “Бухгалтерга электрон мадад” (БЭМ) бераман деб тадбиркорларни соғиш ҳам ўша ўлган муҳтарам пайтида бўлувди-ю. АОКА собиқ мулозими Ҳикматулла Убайдуллаев айтганидек, ўлган махлуқни любой эшшак тепа олади.\nМирзачўлнинг “торпедо” қовунлари Овропа бозорини портлатди. Ддш. ддш. пақ. пақ. Париж, Вена, Берлин ва Брюссель бозорларида ўзбек қовуни. Севин миллат, қовун есанг саҳар е, саҳар емасанг заҳар е.\nҚиз-жувонлар расми матбуот ва телеканалда кетганида устидан бўяб қўйиш Эронда ривож топган. Ўзбекистондаги “Севимли” ТВ ҳам қизларнинг сонини бўяшга ўтибди.\nДунëга жалаб экспорт қиладиганлар яна уялармуш. ОАВ ва ТВларда чиқадиган хотинлар тасвирининг устидан бўяб ўтирадиган иш жойи очилса, минглаб одам ишли бўлади.\n“Севимли” ТВдаги зомби Қаҳрамон Саидалиевга физкульт привет. Агар бу зомбиваччага қолса, Мона Лиза устидан ҳам смола сурарди. Яхшиям Питер ва Парижда Саидалиевга ўхшаш зомби мулозим йўқ.\nКечган ҳафтада Фарғона ҳокими лавозим алмаштирди. Энди у бош вазир ўринбосари. Ўлган Барноевнинг ҳали совимаган курсисига ўтирди. Отнинг ўлими – итнинг байрами, деган мақол бор. Аммо ким от, ким ит ва ким эшшаклиги ҳануз бизга қоронғу.\nДемонизация деган сўз бор. Таржимаси – ëмонотлиқ қилиш. Фарғона ҳокими Шуҳрат Ғаниев оммавий демонизация қилинди.\nЎзбекистондаги энг ëмон одам шу, деган йўналишда охири “ўз” билан тугайдиган сайтлар ва клерикал воизлар мунтазам иш олиб борди.\nҒаниев кичик болаларни товада қовуриб ер экан, деса ҳам ишониладиган даражага келинди. Менга хабар беришларича, бу демонизация ортида Ўзбекистонда дунëвий давлатчилик унсурларини йўқотиш бўйича ишлаëтан марказ турибди.\nУлар яратган гипноз ва оммани афюнлаш тизимига асир бўлганлар ўзлари истамаса ҳам Ғаниевни ëмонлаб ташламоқда. Ғаниев шу улкан давлат аппаратининг оддий мурвати эканини, унинг ўрнига келган одам ҳам айнисини қилишини булар тушунмаяпти.\n1988 йили Афғонистонда десант ротаси жангчиси бўлган Ғаниев Ўзбекистоннинг Афғонистонга айланмаслигини чандон истайдиган одам. Шу хислати билан у водийдаги бошқа кўкнори хаëл қовоқ каллалардан фарқ қилади. Буни президент ҳам билгани боис Ғаниевдан воз кечмади.\nНаманганда янги сайланган вилоят ҳокими олдинги ҳоким давридаги қарорни бекор қилди. Шаҳар марказида сити қурилмайдиган бўлди. Наманганда сити қурилмайди деса, маҳаллий депутатлар қарсак чалди.\nЎтган йили сити қурилади, деса ҳам ўша хезимлар чапак чалган. Қўли қавармайдими буларнинг қарсак чалавериб.\nПрезидент ҳокимларни сайлаш зарурияти ҳақида яна гапирди. Олдин ҳам гапирувди. Лекин бугунги шароитда текин калиш тарқатадиган бизнесмен ва одамларнинг қулоғига лағмон осадиган мулла ҳоким бўлиб сайланиши мумкин.\nТошкентда яна Ортиқхўжев ютади. Салим ўғри номзодини қўйса, ўша ўғрига овоз беришади. Наманганда Содиқжон қори Самарқандийни ҳоким эмас, дарҳол амирул ислом қилиб сайлаворишади.\nБунинг оқибатида коррупция авж олади. Этник ва диний можаролар чиқади. Сепаратизмга йўл очилади. Сепаратизм, айирмачилик нима бало эканини озарбайжонлар яхши билади.\nБМТ Хавфсизлик кенгаши Нью-Йоркда фавқулодда йиғин ўтказиб, Тоғли Қорабоғ низосини муҳокама қилди. Хавфсизлик кенгаши Арманистон ва Озарбайжонни “зудлик билан жангларга чек қўйиш” ва музокараларни бошлашга чақирди.\nТоғли Қорабоғ ишғол қилинганига 30 йил тўлмоқда, аммо шу пайтгача низо тинч музокаралар йўли билан ҳал қилинмади.\nЧўх кездим мен бу тоғлардан,\nТурна кўзли булоқлардан.\nЭл билирки, сен менимсан.\nЮртим, уйим, масканимсан,\nОнам туққан ватанимсан.\nАйриларму кўнгул жондан,\n(Самад Вурғундан парча)\nШу кунларда ўз ҳудудини ишғолчилардан тозалаëттган Озарбайжон ҳақида “мақлади урушп” дейдиган “ақллилар” кўпайди. Яна бу кўрсичқонлар бошқа мавзуда гапирса, “Амир Темурди авлодимиз” деб орқа йиртади.\nМенимча, бу гапни гапираëтганлар ўрис найзаси олдида тўнқайган мағлублар авлоди бўлса керак. Уруш – биз сўнгги 200 йилда унутганимиз сиëсий восита.\nИшғолдан озод ўлон қишлоқлар хабарини ўқиган озари диктор кўзидаги севинч ëшини кўриб, мен севган буюк шоир Нозим Ҳикматнинг мана бу шеърини эсладим:\nБу ҳасрат бизники…\nТуз ҳақида эртак\nОдатда ваъз ичида эртак бўлади. Эртаксиз ваъз худди муҳаббатсиз ҳаëт каби мазмунсиз. Тузсиз таом каби бемаза. Хуллас, бу эртак туз ҳақида. Рассом Туз эмас, оддий ош тузи ҳақида.\nҚадимда бир ақлли подшоҳ яшаб ўтган, унинг гўзал, оқила ва нафосатли уч қизи бўлган экан. Бир куни подшоҳ қиролликка рамз танлаш мақсадида қизларини чорлабди ва ақл-заковат ва дунёқарашини синамоқ учун уларга савол билан юзланибди.\n– Қизларим, менинг саволимга шундай жавоб қайтарингларки, сиз топган нарса мамлакатимиз рамзи бўла олсин. Қани, айтинглар-чи, дунёда энг нодир, энг чиройли ва энг ёқимли нарса нима?\nТўнғич қиз ўйланмасдан:\n– Дунёдаги энг гўзал нарса чиройли кўйлакдир, – дебди.\nПодшоҳ қизининг жавобидан мамнун бўлибди. Унга шундай гўзал либосларни ҳадя қилишни мулозимларига буюрибди.\nСўнг иккинчи қизига юзланибди. У бўлса:\n– Биласизми, дадажон? Бу дунёда олтиндан чиройли ва қимматли нарсанинг ўзи йўқ, қироллигимизга олтинни рамз қилиб қўйсак, янада юксалади, – дебди назокат ва нафислик билан.\nПодшоҳ қизининг фаросатига қойил қолибди. Сўнгра қиролликдаги энг сара олтинлардан унга тақинчоқ ясатиб беришни заргарларга буюрибди.\nАммо иккала жавобдан ҳам унчалик кўнгли тўлмабди. Сўнг кенжатой қизининг жавобини тинглашга қарор қилибди. Учинчи қиз ҳечам ўйланмасдан дебди:\n– Мен тузни яхши кўраман ва мен уни энг нодир ва зарур деб ҳисоблайман. Қироллигимизга эса уни рамз қилишни хоҳлайман.\nПодшоҳнинг жаҳли чиқиб:\n– Нима? Туз. Наҳотки малика бўла туриб, фаросатинг шунчалик паст бўлса. Ахир менинг қизим дунёдаги энг гўзал нарсани туз деб ҳисоблаши мумкин эмас. Туз шўр бўлса. Қанақасига нодир, қанақасига зарур бўлсин? Сен нега бунчалик пастназарсан, – дебди.\nКичик малика отасига қараб:\n– Отажон, туз яхши нарса. Дунёдаги ҳар недан афзал, – дебди.\n– Мендан ҳамми? – дебди подшоҳ жаҳл билан.\n-Йўқ, дадажон, сиз яхшисиз. Сизни тузга қиёслаб бўлмайди. Сиз бизнинг меҳрибонимизсиз. Аммо сизнинг бу берган саволингизнинг ўзида туз йўқ, – дебди.\nҚиролнинг жуда жаҳли чиқибди. Қизини эса жазолаш мақсадида 10 кун тузлар сақланадиган омборхонага қулфлаб қўйибди. Қиролликка қарашли барча ошхоналарда туздан фойдаланишни тақиқлабди.\nТузли таом истеъмол қиладиганлар жазога тортилибди. Орадан кунлар ўтибди. Қироллик ҳузурига халқдан норозилик хатлари туша бошлабди.\nСаройдаги таомларнинг ҳам туз қўшилмаганидан таъми ўзгарибди. Подшоҳнинг эса тоби бўлмай қолибди. Табиблар унга тузсиз овқатни ва нонни кўп истеъмол қилгани учун шу аҳволга тушиб қолганини айтишибди.\nШунда подшоҳ ҳақиқатдан туз яхши неъмат эканини англабди. Қизидан узр сўрабди ва нега айнан нонни, сувни эмас, тузни танлаганини сўрабди. Қиз эса:\n– Дадажон, биламизки, туз нафақат таомни мазали қилади, балки кайфиятни ҳам кўтаради. У тобида қўшилган таом инсон саломатлигига ҳам фойдали, – дебди.\nШундан сўнг қиролликнинг рамзи қилиб энг олий неъмат туз танланибди. Халқ ҳам соғлом, шод ва хуррам ҳаёт кечиришда давом этибди.\nҲафта тугади. Айнан шу ҳафта ичида Рассом Туз ва мухлислари орасида илгаригидан ҳам иссиқ ва самимий муносабат шаклланди.\nАйниқса, мушфиқ сингиллар, опажонлару онахонлар бевосита мурожаат қилиб, уларнинг дардига шерик бўлганимдан миннатдорлик билдиришди.\nРоссияда чодирда яшаëтган ватандошлар ҳам телефон қилиб дард тўкишди. Истанбул, Деҳли шаҳарларида ҳам мухлисим бор экан.\nОрамиздаги самимий ришталарни сақлаб қолиш ва сизнинг ҳурматингизга лойиқ бўлиш учун тиришаман, азизлар. Ҳамиша меҳрингиздан куч олиб яшайман, ғойибона дўстлигимизни қадрлайдиган сиз азизларимнинг борига минг бор шукр қиламан!\nАйтишларича, инсон меҳридан чўлларда меҳригиë деган ўсимлик яралган. Хоразмлик қўшиқчи Сарвиноз айтгани каби меҳригиë чўпи бўлиб, қумларда битсам не дейсан.\nҚорақум ва Қизилқумда тахминан март ва апрель ойларида мехригиë чўпи деган гиëҳ ўсади. Шуни қайнатиб ичса, коронага даво дейишди.\ndata-title="РТдан ваъз: Аёллар нега ўзини ёқади?" data-description="
Жума келса, худди узоқ кўрмаган дўсту ëрларим гурас-гурас бўлиб, мени қучоқлаб кўришгандай ҳис-туйғуни бошдан кечираман.


Имконияти чекланган аёллар учун Ислом дини асосларини ўрганишга имконият яратилди – oliymahad.uz\nИмконияти чекланган аёллар учун Ислом дини асосларини ўрганишга имконият яратилди\n31 январь куни Тошкент шаҳар Аёллар маслаҳат марказида эшитиш ва гапириш бўйича имконияти чекланган аёллар учун илмий-маърифий учрашув ўтказилди. Бу ҳақда ЎМИ сайти хабар бермоқда.\nУчрашувда Тошкент ислом институти ўқитувчиси Ўролназар Мустанов маъруза билан иштирок этди. Ў.Мустанов ислом динининг дунё ҳаётидаги энг мукаммал, Аллоҳнинг ўз ҳимоясида бўлган дин экани; Пайғамбаримиз (соллалоҳу алайҳи ва саллам)нинг бу динни умматларга ёйишда сўзлари, хатти-ҳаракатлари, амаллари билан кўрсатган ибратлари ва у зотнинг бу қутлуғ йўлдаги жасоратлари, фидойиликлари, садоқатлари, сабру бардошлари ҳақида кенг қамровли маъруза қилди.\nТаъкидлаш жоиз, Тошкент шаҳар Аёллар маслаҳат марказида кейинги бир йил давомида ҳар ҳафтада икки мартадан диний-маърифий мавзуларга суҳбатлар, мулоқотлар ўтказиш анъана бўлиб қолди. Унда кўпчилик опа-сингилларимиз қизиқиш ва ихлос билан қатнашмоқдалар. Шаҳар отинойилари билан ҳамкорлик йўлга қўйилган бўлиб, ҳар куни бу ерда улардан бири навбатчиликда бўлади, диний-маърифий масалаларда савол билан келганларга жавоб, маслаҳат берадилар.\nИмконияти чекланган аёллар билан ўтказилган бугунги тадбир ҳам Ўзбекистон мусулмонлари идораси ташаббуси билан ташкил этилган навбатдаги хайрли ишлардан биридир.\nБир вақтнинг ўзида сурдо таржимаси билан олиб борилган маъруза ўзларига жуда манзур бўлганини иштирокчилар эътироф этдилар.\n249400cookie-checkИмконияти чекланган аёллар учун Ислом дини асосларини ўрганишга имконият яратилдиno\nОлдингиҚуръони карим ҳақида эътиқодимизКейингиИншолар танлови ғолиблари республика босқичига йўлланма олдилар


ОТАМНИНГ ИСМИ... ОНАМ!\nҲаёт ҳақиқатлари 12 July 2018 16:52 194\nБугун нуфузли бир ташкилотда юқори лавозим учун бўладиган суҳбатга бораман. Бир ой аввал ишга олишларини сўраб ўзим ҳақимдаги маълумотнома тақдим қилгандим-у, номзодимни маъқул топиб, суҳбатга чақирадилар деб ўйламагандим, рости. Айтилган ватқдан ярим соат олдин етиб бордим. Талабгорлар кўп. Ҳайъат аъзолари келишиб, йиғилганларни бирин-кетин суҳбатга чақира бошлашди. Менинг ҳам навбатим етди: ўзимни таништира бошладим. Исм-фамилиямни айтдим-у, отамнинг исмига етиб келганда индамай туравердим.\n— Ҳайъат аъзоси:\n— Отангизнинг исми?\n— Отангизнинг исми ким?!\nВажоҳатидан билдимки, жавоб бермасам бўлмайди. Бироз ўйланиб туриб:\nОтамнинг исми – онам. Ишга киришга отанинг алоқаси бўлмаса керак, – дедим-да, ўрнимдан туриб хонани тарк этдим...\nҲакамлар бир-бирларига тикилганча жим қолишди. Ташқарига чиқдим-у, бирдан ҳўнграб йиғлаб юбордим. Болалигим эсимга тушди. Отам онам иккимизни бойликка алмашиб, бир бой ҳамкасби билан чет элга кўчиб кетган. Онам бошқа турмуш қурмай, ҳаёт қийинчиликларига бардош бериб мени ўстирди, ўқитди. Орзуларидан воз кечиб, топган тутганини менга берди.\nЭсимда, қишки этигим йўқ эди, онамнинг ҳам. Муштипарим ўзи қишни ёзги оёқ кийимда ўтказар, биргина пальтосини ҳам менга этик олиш учун сотиб юборган эди. Бечора қишни юпун камзул, ёзги туфлида кечирар эди.\nКатта бўлдим, ўқидим, оилали бўлдим. Лекин энди яхши кунлар етиб келганида, қўлимга дастмоя кириб онамни орзуларини ушалтираман, сиҳатгоҳларда даволатиб, дунё кездираман, Маккатуллоҳга обораман, хизматларини қиламан деганимда, икки йил аввал хасталикка чалиниб дунёдан ўтиб қолди.\nЎтган йили бир одам олдимга келиб “Мен отангман”, деди, қабул қилмадим. Ўшанда бу одамга ҳам айтганман менинг отам – онам деб. Чунки оғир вақтларда яримта оилани бутун қилган онам менинг отам эмасмиди?\nХаёлларимни елкам тушган қўл бўлди. Ўгирилиб қарасам, боя савол берган ҳайъат аъзоси. Менга қараб кулиб турарди:\n— Шахсингиз ҳақидаги маълумотномани ўқиб чиқдим, кейинги ҳафта навбатдаги суҳбатга келишингиз мумкин!..


2013дан розимиз! 2014дан умидлар катта! - 31 Декабря 2013 - Sayyod.com\n2013дан розимиз! 2014дан умидлар катта! Tabriklar\n30-декабрь куни "Sayyod-media" марказида коллектив билан илк маротаба янги йилни нишонладик. Коллектив тарафидан медиа-марказ хаётидан тайёрланган махсус қўшиқ ва унга ишланган клип тайёрлашгани росмана сюрприз бўлди. Телефонда яширин камерага олинган каминанинг ширинлик учун кураш онларини кўрсангиз борми эхееейй, роса кулдик ўзиям.))\nЖудаям хурсанд бўлдик. Аъло кайфиятда ўтказдик. Шукр!\nКутилмаганда шунчаки табриклаш учун кириб келган Зохиршох Жўраев ва унинг дўстлари дастурхонга айни муддао бўлишди.\nЖўраевлар оиласи номидан тақдим этилган суратдаги ажойиб торт учун ташаккур! Бу байрамона ва сайт учун эксклюзив бўлган торт, кечамизга ширин якун ясади.\n2014 йил кириб келишига оз муддатлар хам қолмоқда.\nСайтимиз, фанфорум ва медиа марказимиз жамоаси номидан шу сатрларга кўзи тушганларни чин дилдан табриклаймиз!\nБахтлимисиз? Шукр, келаси йил янада бахтингиз кўпайсин!\nБахтни кутяпсизми? Унда 2014 йилда кутганингизданда аъло бахт насиб этсин!\n2013 йилни борига, барисига ва бўлганига шукр! Чин дилдан рози ризо бўлиб хайрлашамиз!\n2014 йилдан умидлар янада катта! Режалар уммон! Ниятлар жўшқин!\n1 ясмин (31-Дек-2013 23:23)\ninshaollh aytganiz kelsin hammani yangi 2014yil bilan tabriklayman\n2 Gulsum (31-Дек-2013 23:26)\ninsholloh etkaniz kesin, rahmat koootakon yengi yil muborak))\n3 ShohruxQudratov (31-Дек-2013 23:43)\nAytganiz kesin BAYRAM MUBORAK Sayyod.com ga yangi yilda omad URAAAAA yangi yil SAYYOD respect\n4 Kamola_95 (01-Янв-2014 00:07)\nIloyim kevotkan yil hammaga omadli, barakali va ijobiy Syurprizlaga to'la bo'siz... Sayyod.uz sayti muhlislari, fanfotumimiz a'zolari, "Sayyod media group"ni chin qalbimdan tabriklab. Sayyod.uz saytiga yanada baland parvoz tiliyman. Happy new year!!!\n5 Zodibek (01-Янв-2014 00:24)\nСайёд б.н экспрессо жавоблари чикмадию\n6 Farida Qarshiyeva (01-Янв-2014 01:34)\nbarchani yangi 2014 yil bilan muborak bot etaman sardor aka yangi yilaringiz bilan tabriklayman aka sizga omad oilaviy baxt samy glavniy sog'lik oilaviy baxt omad tilayman aka siz xaqiqat tomondagi insonsiz xaqiqat tanlab adashmang sizga omad aka\n7 сако (01-Янв-2014 10:47)\nманга Шахлони имиджи ёкадиде олдидаги хонанда Ойбекми агар уша булса гаврош бупкетипдими\n8 AiF Uzbekistan))) (02-Янв-2014 02:12)\nWu ortadi Nodira ismli qizila bowqa4ade)) Baxtiyam ozidaka wirin bo'sin)) Turmushga 4iqqanmila yo'.....))\n9 Sayyod (02-Янв-2014 22:02)\nГапингиз бўйича ёмон кўрсам, уни концертида манга қум борми?))))))))))\nАсос борми уни ёмон кўришим хақида?\nСўнгги мақоладан фанатлик кетингиз оловланяптими дейман? Ёшлар канали ундан хафа бўлган бўлса ман айбдорми? Ё улар хам нохақмикан?\nАртистлар ўтириб қўйса кетини яшириш керакми? Шундай бўлса пахтакорсан дейсанлар, керак бўлса ана қанча артист билан дўст эдим бугун эса йўқ, сабаби уларни кетини ёпишдан чарчадим! Хақиқатни ёзворганимдан чидай олмайди хеч қайси!\nНе не артистлар концертига таклиф қилишади, Озодингиз манга намунамикан? Бир икки қўшиғи ёқади, худди хамма артистлар каби, аммо нимасини ёмон кўрай? пффф\nИзох паразити бўлиб юрганга қум борми бошқалар муросасига аралашиб, тинчгина кумирингизни қўшиғини эшитиб, фантазия қилиб ўзингизни қондириб ўтирсангизчи нималар деб валдираяпсиз?


Кайвоничиликда гап кўп – Сурхон тонги\nБош саҳифа / Жамият / Кайвоничиликда гап кўп\nЯнвар 9, 2019\tЖамият Изоҳ қолдириш 751 Кўрилди\nёхуд нега куёвнинг момоси тўйдан аразлади\n— Ҳа, Ғайбулло, кайфиятинг зўрку, тинчликми?\n— Э сўрама дўстим, бугун бир оғайнимнинг тўйидан хурсанд бўлиб қайтдим. Очиғи, ўтган йили ўша қариндошимнинг катта ўғлининг тўйида жиғибийроним чиққан эди. Ўшанда маслаҳат ошига элликдан ортиқ қавмқариндош тўпланишгандик.\nСўйилган қора кўчқорнинг калла-пойчасигача паққос туширишгач, меҳмонлар тарқалишганди.\nМаслаҳатнинг эртаси, ўттиздан ортиқ қори, эшонлар даъват этилиб, хатми Қуръон қилинди. Улар учун катта бир кўсам сарканинг гўшти қозонга солинди. Зиёфатдан сўнг келганларнинг ҳар бирига махсус тўн, эллик мингдан пул қўйилди. Улар ҳали дарвозадан чиқмай туриб, акамиз билан янгамизнинг синфдошлари, кечга томон эса куёвнинг катта акасининг улфатлари ёпирилиб келишди. Уларни маҳаллада “Россияни” дейишар экан. Яъни Россияга бирга ишлаган шоввозлар гуруҳи. Қараб турдим, ҳаш-паш дегунча бир кўчқорнинг гўшти уларга “кўрмадим” бўлиб кетди. Тўй куни куёв навкарлар миниб келган «Каптива»ларнинг сони йигирмадан ортиқ эди. Ҳар бир уловга бериладиган ҳақни-ку ўзинг яхши биласан… Ўттизга яқин маст-аласт ёшларни кўчани ҳеч кимга бермай, келинникига боришлари-ю, у ердаги берилган зиёфатдан қониқмай, нафсингга қурт тушгурларни яна қайси бир ресторанга борибикки-уч соатлаб эзилиб ўтиришларига бало борми? Келинни тушириб келгандан кейинги бўладиган сарф-харажатларни айтмай қўяқолай…\nБу йилги маслаҳат ошига ҳам қариндошларнинг деярли ҳаммаси йиғилган эди. Невара тўйини қандай ўтказиш ҳақида узоқ баҳслашилди.\nОғайинларининг сўзларини диққат билан эшитиб турган саксонни қоралаб қолган момо ўғли билан келинига қараб:\n— Ўтган йили дабдабали тўй қиламан, деб қарзга ботиб кетганларинг фаромуш бўлганга ўхшайди. Замонга қараб иш қилинглар, ўтган йилгидек алоҳида-алоҳида берилган зиёфатларга ҳожат йўқ. Яхшиси ҳаммани бир кунга чақирганларинг маъқул,— деб маслаҳат берса, улар кампирнинг гапларини эшитмаганга олиб ўтирганини кўриб, бирдан момонинг жазаваси тутиб:\n— Гапимни инобатга олмайдиган бўлсаларинг, менинг бир синфда ўқиган тўққизта дугонам ҳали ҳаёт, ана шуларга ҳам алоҳида қўй сўйиб ўтириш қилиб берасизлар, — деб туриб олди.\nНевара куёв оҳиста момосининг олдига келиб:\n— Қўйинг момо! Ҳазил ҳам эви биланда, саксон яшар кампирларга ҳам қўй сўйиб алоҳида зиёфат берилибди, — деган сўзни эшитганлар кулмайдими? — деб танбеҳ берган эди, момоси қурғур бирдан неварасига қараб:\n— Сени қара-я, ота-онагни синфдошлари, акангни «Россиян» жўралари опангни дугоналари тўйдан олдин алоҳида-алоҳида керилиб ўтиришар экан-у, нима бўйинсаларим улардан камми? Ё айтганимдек тўйни ортиқча сарф-харажатсиз ҳаммани бир кунда чақирасизлар, ёки менинг гаштакчи дугоналаримга ҳам алоҳида зиёфат қилиб берасизлар,— деб ўриндан туриб кетди.\nЎғил-қиз, неваралар ҳай-ҳайлашиб, аразлаб кетаётган момони зўрға уйига олиб киришди.\nХуллас, кампирнинг сўзи инобатга олиниб, тўй кам харажатсиз ихчам ўтказилди.\n— Об-бо, момоси тушмагур-эй, тоза боплабди-ку.\nКайвонисиз ўтказилса гар тўй,\nҚўтонда қолмагай бирорта ҳам қўй, — деб бежиз айтмаган эканда…\nОлдинги “Чучварани хом санаган” назоратчи\nКейинги Дардга дармон бўлиш-бахт\nБилим муҳимми, фикрлаш?..\nКасб юки ва масъулияти


Хоразм вилояти Ҳазорасп туманидаги 4та фермер хўжалиги ерлари сохта ҳужжатлар асосида ҳокимлик томонидан захирага қайтарилган. Бунда жиноят содир қилингани ҳуқуқ-тартибот идоралари томонидан тасдиқланган. Суд ҳокимлик қарорларини бекор қилган бўлса-да, фермерларнинг ерлари қайтариб берилмаяпти.\n2020 йил январь ойида Ҳазорасп туманидаги 4та фермер хўжалиги – «Садоқат Сарвара», «Азиза Чаросхон», «Шерзод Аминбой Алишер Азизбек», «Жавохир Мохинур Чарос» ерлари туман ҳокимлиги захирасига қайтариб олинади. Ҳокимликнинг бу ҳақдаги қарори фермерлар томонидан «ёзилган» сўровномаларга асосланади.\nЖумладан, «Садоқат Сарвара» фермер хўжалиги раҳбари Қаҳрамон Ганжаев, «Азиза Чаросхон» фермер хўжалиги раҳбари Давронбек Хусинов, «Шерзод Аминбой Алишер Азизбек» фермер хўжалиги раҳбари Шерзод Саидназаров, «Жавохир Мохинур Чарос» фермер хўжалиги раҳбари Акбар Бабаев шундай сўровнома билан ҳокимликка «мурожаат қилишган». Ушбу ҳужжатлар асосида туман ҳокимлигининг ерларни захирага қайтариш ҳақидаги қарори қабул қилинган ва фермер хўжаликлари фаолияти тугатилган.\nАслида фермер хўжаликлари раҳбарлари ерларни қайтариш ҳақида ҳеч қандай сўровнома ёзишмаган. Улар ҳатто ердан маҳрум қилинаётгани ва фаолияти тугатиб юборилаётганидан бехабар бўлишган.\nТергов жиноят содир қилинганини тасдиқлади\nФермер хўжаликлари раҳбарлари ҳеч қандай сўровнома ёзмагани ва ноқонуний тарзда ердан маҳрум қилингани ҳақида ҳуқуқ-тартибот идораларига ариза билан мурожаат қилишади.\n2020 йил август ойида Ҳазорасп тумани ИИБ ўтказган терговда туман ҳокимлигидаги «номаълум шахс» томонидан фермерларнинг сўровномалари ва имзолари сохталаштирилгани тасдиқланган. Ушбу шахс Жиноят кодексининг 228-моддаси (Ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) 1-қисми, 2-қисми «а» банди ва 3-қисмида кўрсатилган жиноятларни содир қилгани аниқланган ва жиноят иши қўзғатилган.\nҲазорасп тумани ИИБ туман ҳокимлигининг айрим масъул ходимлари томонидан жиноят содир этилишига шарт-шароит яратилганини ҳам қайд қилади.\nЖумладан, «фермер хўжалиги раҳбарлари ерларнинг туман захирасига қайтарилаётгани ҳақида огоҳлантирилмаган. Бундан ташқари, фермер хўжалиги раҳбарлари нима сабабдан ерларни қайтариб олиш ҳақида сўровнома ёзгани муҳокама қилинмаган. Ерлар туман захирасига қайтарилиб, танловга қўйилмасдан бошқа шахсларга бериб юборилган».\n2020 йил сентябрь ойида Ҳазорасп туман ИИБ аниқланган қонунбузарликларни бартараф қилиш, туман ҳокимлигининг масъул ходимларига нисбатан кескин чоралар кўришни, шунингдек, фермерларнинг ерларини туман захирасига қайтариш ҳақидаги қарорларни бекор қилишни ва ерларни фермерларга қайтариб беришни сўраб тақдимнома киритади.\n«Жавохир Мохинур Чарос» фермер хўжалиги раҳбари Акбар Бабаев\nҲазорасп тумани ҳокимлиги ИИБ тақдимномасини рад қилди\nУшбу тақдимнома Ҳазорасп тумани ҳокимлигида ўтказилган йиғилишда кўриб чиқилади ва рад қилинади. Бунинг сабаби сифатида фермер хўжаликлари ерлари бошқа фермерларга берилгани, улар билан ер ижараси шартномаси тузилгани, ушбу фермерлар экин эккани, бир тарафнинг ҳақ-ҳуқуқини ҳимоя қилишда иккинчи тарафнинг ҳуқуқига путур етса, бундай масалалар фақат суд тартибида ҳал этилиши, шунингдек, ҳуқуқи поймол бўлган фермерларнинг судга мурожаат қилиши мумкинлиги кўрсатилган.\nШунингдек, фермерларнинг ерларини туман захирасига қайтариш ҳақидаги ҳокимнинг қарори қабул қилинган пайтда, бунга асос бўлган ҳужжатларнинг ҳақиқий ёки ҳақиқий эмаслигини текшириш туман ҳокимлиги ходимларининг вазифаси эмаслиги ва бунга имконият ҳам йўқлиги, ушбу қарорни қабул қилишда фермер хўжаликларининг штамп ва муҳри босилган сўровнома берилгани инобатга олингани таъкидланган.\nОқ қоғозга босилган муҳр ва штамп\nЖиноятга олиб келган асосий сабаблардан бири – фермерлар томонидан оқ қоғозга муҳр ва штампнинг қўйиб берилишидир. Айнан мана шу қоғозларга «номаълум шахс» ерларни қайтариш ҳақида фермерлар номидан сохта сўровнома ёзган.\nОқ қоғозга муҳр ва штампнинг қўйиб берилиши, имзоланиши – қишлоқ хўжалиги соҳасида кенг тарқалган амалиёт. Одатда бундай қоғозлар қишлоқ хўжалиги бўйича ҳоким ўринбосарининг (ёки шу бўлимнинг) сейфида сақланади. Фермерлар оқ қоғозга муҳр ва штамп қўйишга, имзолашга мажбурланади. Бунинг сабаби сифатида фермернинг вақти қимматли экани, қандайдир расмиятчилик учун ҳар сафар даладан ҳокимликка чақириб, безовта қилиб ўтириш шартмаслиги, оқ қоғозга муҳр ва штамп қўйиб берилса, ҳокимлик ходимлари керакли шартномаларни ўзлари расмийлаштириб қўйиши, бу эса фермерга катта ёрдам экани айтилади.\nАслида бу амалиёт шартномаларни ҳокимликка «қулай» шартларда расмийлаштириш, фермерларни жиловда ушлаб туриш, «гапга унамайдиганларни» «ўйиндан» чиқариб ташлаш, керакли пайтда еридан маҳрум қилиб юбориш учун қўлланади. Фермерлар шу тарзда ҳокимликка қарам ҳолда ушлаб турилади. Бўш қоғозга муҳр, штамп ва имзо қўймаган, қўйишни истамаган фермерлар фаолияти учун эса чидаб бўлмас даражада оғир шароит яратилади. Уларда ҳуқуқ йўқ, фақат мажбурият бор.\nШу сабабли, Ҳазорасп тумани ҳокимлигида юз берган бу воқеалар янгилик эмас. Бундай амалиёт бошқа ҳокимликларда ҳам қўлланади. Қанчадан-қанча фермерлар ана шундай амалиёт оқибатида ерларидан маҳрум қилиб юборилган. Улар ҳеч қачон судларда ўзининг ҳақ эканини исботлай олмаган, чунки ўз қўли билан оқ қоғозга муҳр, штамп ва имзо қўйишган.\nҲазорасплик 4 фермер билан боғлиқ вазият сал бошқачароқ. Гап шундаки, фермерлар оқ қоғозга фақат муҳр ва штамп босиб беришган, уни имзолашмаган. Шу сабабли ҳам ҳокимликдаги «номаълум шахс» сўровномани ўзи имзолашга мажбур бўлган. Бу эса экспертизада аниқланган.\n«Шерзод Аминбой Алишер Азизбек» фермер хўжалиги раҳбари Шерзод Саидназаров\nСуд фермерлар фойдасига қарор чиқарди\nТўртала фермер ҳам Ҳазорасп тумани ҳокимлигининг ерларни қайтариб олиш ҳақидаги қароридан норози бўлиб, судга ариза беришади ва ютиб чиқишади.\nСудларда аниқланишича, «Ҳазорасп туман ҳокимлиги фермер хўжаликларини тегишли тартибда огоҳлантирмасдан, фермер хўжалигининг иштирокисиз, яъни тадбиркорнинг фикр-мулоҳазаларини эшитмасдан, фермернинг ишончини суиистеъмол қилган ҳолда, қалбаки ҳужжатлар асосида қарор қабул қилган.\nЧунки фермер хўжалиги раҳбари иш фаолияти давомида ҳудуд раҳбари ва қишлоқ хўжалиги бошқармаси туман бўлими ходимлари билан тузилиши керак бўлган шартномалар юзасидан уларга ишонган ҳолда фермер хўжалиги муҳр ва штампини оқ қоғозга қўйиб беришган. Оқибатда, шундай қоғозларга ерни қайтариб олиш ҳақидаги сохта сўровнома ёзилган ва имзоланган».\nБарча судлар фермерларнинг аризасини қаноатлантириб, Ҳазорасп туман ҳокимлигининг ерларни захирага қайтариб олиш ҳақидаги қарорларини ҳақиқий эмас деб топган.\nҲазорасп тумани ҳокимлиги суд қарорларини бажарадими?\nҲокимлик бундай можаролар фақат суд тартибида ҳал этилишини таъкидлаб, фермерларнинг судга мурожаат қилиши мақсадга мувофиқ экани ҳақида тавсия берган эди.\nМана судлар ҳам ўтказилди. «Номаълум шахс» томонидан жиноят содир қилингани исботланди, одил судлар ҳокимлик қарорини ҳақиқий эмас деб топди, ҳақиқат ва адолат юзага чиқди. Суд қарорлари қонуний кучга кирди. Хўш, энди ҳокимлик ижро органи сифатида Ўзбекистон қонунларига амал қиладими? Барча учун мажбурий ҳисобланадиган суд қарорини бажарадими?\nҲазорасп тумани ҳокимлигидан ушбу саволга жавоб олиш учун қилинган барча уринишларимиз самарасиз бўлди.\nҲозирги вақтда «Шерзод Аминбой Алишер Азизбек» фермер хўжалиги раҳбари Шерзод Саидназаров 120,9 гектар ер майдонини, «Садоқат Сарвара» фермер хўжалиги раҳбари Қаҳрамон Ганжаев 116,2 гектар ер майдонини, «Азиза Чаросхон» фермер хўжалиги раҳбари Давронбек Хусинов 133,4 гектар ер майдонини, «Жавоҳир Моҳинур Чарос» фермер хўжалиги раҳбари Акбар Бабаев 31,3 гектар ер майдонини қайтариб берилишини истамоқда. Улар фермерлик фаолиятини, деҳқончилигини давом эттиришмоқчи.\nҲазорасп тумани ИИБ эса ҳужжатларни сохталаштирган «номаълум шахс»ни ҳамон изламоқда.


01 июл 2022, Тошкент вақти: 18:25\nБучада қатл қилинган тинч аҳоли жасадлари.\nҲукумат тасдиқлаган қўлланмага асосан, Украинага Россияга оид икки ҳил разведка маълумотларини тақдим этиш таъқиқланади.\nБир неча кун олдин украин армияси Харьков вилоятида ўндан ортиқ қишлоқ рус босқинидан озод этгани тўғрисида хабар берилган эди.\nCNN Россия ҳарбийлари Киевда тинч аҳолини ўлдиргани акс этган видеони намойиш қилди\nCNN телеканали рус аскарлари Киев яқинида тинч аҳоли вакилларидан икки нафарини ўлдиргани акс этган видеони намойиш қилди.\nВидеокузатув камерасидан олинган видеода 16 март санаси қайд этилган. Унда бир гуруҳ рус солдатлари автомобил савдоси билан шуғулланувчи маҳаллий ширкатлардан бирининг хўжайини ва ширкатнинг 68 ёшли қўриқчиси Леонид Пляцни тинтув қилганини, кейин эса отиб ташлашганини кўриш мумкин.\nМазкур видео Россия армиясининг Украинада содир этган ҳарбий жиноятларини тергов қилаётган халқаро гуруҳга тақдим этилган.


'Қаддофийни ағдариш учун БМТнинг Ливия бўйича янги резолюцияси зарур' - BBC O'zbek\n'Қаддофийни ағдариш учун БМТнинг Ливия бўйича янги резолюцияси зарур'\nНАТО Бош котиби Андерс Фог Расмуссен айтишича, Муаммао Қаддофий қудратда қолар экан, Ливия тинч аҳолисига таҳдид йўқолишини тасаввур қилиб бўлмайди.\nБерлинда икки кун давомида НАТОга аъзо мамлакатлар ташқи ишлар вазирлари Ливиядаги вазиятни муҳокама этганлар.\nСаммитда иттифоқчи мамлакатларни Ливиядаги ҳаво ҳужумларига кўпроқ ҳарбий учоқларини жалб этишга кўндиришнинг уддасидан чиқилмаган.\nБош котиб Андерс фог Расмуссен Ливия раҳбари Муаамар Қаддофий тинч аҳолига хавф солаётганини айтган бўлса-да, НАТО БМТнинг қуролсиз ливияликларни муҳофаза қилиш мандатига содиқ қолишини билдирган.\nФранция Мудофаа вазири Жерард Лонгенинг айтишича, Ливия масаласи бўйича Бирлашган Миллатлар ташкилоти Хавфсизлик Кенгашининг янги резолюцияси талаб этилади.\nФранция радиосига гапирган Жерард Лонге айтишича, БМТ Хавфсизлик кенгашининг Ливия бўйича қабул қилган ҳозирги резолюцияси мамлакат устида парвоз тақиқланган ҳудуд барпо этиш ва тинч аҳолини ҳимоя қилишни назарда тутади, бироқ бунда режимни ўзгартириш кўзда тутилмаган.\nФранция мудофаа вазири БМТнинг янги резолюцияси тез орада қабул қилинишига умид билдирган.\nБерлиндаги иккинчи кунлик саммит НАТО аъзоларининг янги мажбуриятларни ўз зиммаларига олмаганлари билан якунланган.\nБерлин саммити бесамар якунландими?\nЛивиядаги амалиётларга фаол аралашишни истамаётган бошқа НАТО аъзоларини янада фаолроқ бўлишга даъват этиб, АҚШ, Британия ва Франция раҳбарлари очиқ хат эълон қилдилар.\nУч раҳбар мурожаати АҚШ, Британия ва Францияда нашр этиладиган рўзномаларда босилган.\nБу мурожаатда Муаммар Қадофий ҳокимият тепасида экан, Ливияда тинчликни ўрнатиб бўлмайди, дейилади.\nҚаддофийни ҳокимиятда қолдириш Ливия халқига хиёнат қилиш, дейилади очиқ хатда ва НАТО ва шериклари Ливиядаги тинч аҳолини ҳимоя қилиш мақсадидаги амалиётларини бўшаштирмасликлари ва Ливия ҳукуматига босимни камайтирмаслик керак, дейилади.\nНАТО саммитининг биринчи кунида ҳам Британия ва Франция бошқа аъзоларни Ливиядаги ҳарбий амалиётларда фаол иштирок этишга чақирганлар.\nҚаддофийга содиқ кучларни нишонга олиш учун қирувчи учоқлар етишмаётгани айтилган.\nСаммитнинг биринчи кунида НАТО Бош котиби Андерс фоғ Расмуссен айтишича, Қаддофий кучлари ҳаво ҳужумларининг дастлабки ҳафталаридан тегишли хулоса чиқариб, кийимларини ўзгартирганлар ва тинч фуқаролар масканларида яширинаяптилар, шунинг учун уларни нишонга олиш учун янада аниқ оптик имкониятларга эга учоқлар зарур.\nАммо НАТО бош котиби бу сўровига аъзо мамлакатлардан жавоб ололмаганини айтди.\nҲарбий амалиётларда НАТОга аъзо 28 мамлакатнинг атиги олтитаси иштирок этаяпти, НАТО аъзолари ўртасидаги келишмовчилик Ливиядаги исёнкорлар муваффақиятга эришмаётгани учун ҳам кучаяётгани кузатилган.\nОлмония ва Туркия бошиданоқ Ливиядаги ҳарбий амалиётларга қаршиликларини билдирганлар, Италия ва Испания ўзларининг ҳудудларидан туриб ҳужумларни уюштиришга рухсат бериш билан чекланганлар.\nНАТО саммити биринчи кунида Италия Ливия исёнкорларини Ғарб қурол-яроғ билан таъминлаши керак, деган таклифни илгари сурган, аммо бу борада ҳам бир қарорга келинмаган.\nБи-би-си мухбири Мисратага киришга муваффақ бўлди\nПайшанба куни Қаддофийга содиқ кучлар билан исёнкорлар ўртасидаги жанглар ҳам, НАТО учоқларининг бомбардимонлари ҳам давом этган.\nИсёнкорлар сўзларига кўра, Қаддофий кучлари отган ракеталар Мисрата шаҳрида 23 кишини ўлдирган, бироқ бу хабарни мустақил манбалардан тасдиқлаш имкони бўлмаган.\nЛивиянинг Ўртаер денгизи соҳилидаги Мисрата шаҳрини Қаддофий қўшинлари ишғолда ушлаб турипти, шаҳарга денгиз тарафдан Би-би-си мухбирлари киришга муваффақ бўлганлар.\nМухбирлар Мисрата шифхонаси ярадорларга тўлиб кетганини, ярадорларнинг аксари ракеталар, бомбалар портлашидан яраланганини кўрганлар, шифокорларнинг сўзларига кўра, жароҳатланганларнинг 80 фоизи тинч фуқаролардир.\nШифохонада дори-дармон етишмаяпти, кўп одамлар бандаргоҳга талпинмоқда, Қаддофий кучлари бандаргоҳни ташқи дунёдан ҳам узиб қўяди, деган қўрқувлар бор, дейди Би-би-си мухбири.


ЎзА - «Шаҳарсозлик нормативларимиз 20-30 йилга эскирган» — Қурилиш вазири ўринбосари шаҳарсозликдаги янгиликлар ва тизим ҳақида\n«Шаҳарсозлик нормативларимиз 20-30 йилга эскирган» — Қурилиш вазири ўринбосари шаҳарсозликдаги янгиликлар ва тизим ҳақида\nҲозирга қадар қурилиш пудрат ташкилотларининг баҳолаш учун аниқ мезонлар мавжуд бўлмагани боис, кўплаб эътирозлар билдирилаётган эди.\nЭнди бу каби масалаларга чек қўйилади. Бунда эса куни кеча имзоланган «Ўзбекистон Республикасининг қурилиш соҳасида ислоҳотларни чуқурлаштиришга доир қўшимча чора-тадбирлар тўғрисида» фармон муҳим аҳамият касб этади. Хусусан, лойиҳа-қидирув ҳамда қурилиш пудрат ташкилотларининг электрон рейтингини жорий этиш ва уни «Шаффоф қурилиш» миллий ахборот тизими билан интеграциялаш белгилаб берилди.\nХўш, мазкур электрон рейтингларда нималар акс этади?\nТашкилотларнинг иш тажрибаси, малакали мутахассислар сони, асосий воситалар ҳажми, олинган даромадлар ва ҳатто тўланган солиқларгача бўлган кўрсаткичлар ушбу электрон рейтингда жамланади. Бунда аввало хуфиёна иқтисодиётга барҳам берилса, инсон омилини чеклаган ҳолда соҳада коррупциянинг олди олинади.\nШунингдек, қурилишда сифатга бўлган кўплаб эътирозлар мавжудлигини инобатга олган ҳолда ушбу рейтингда пудрат ташкилотларига тегишли бўлган қурилиши тугалланган объектлар ҳажми, шаҳарсозлик қонунчилигини бузиш ҳолатларини бартараф этиш тўғрисидаги бажарилиши мажбурий бўлган кўрсатмаларнинг мавжудлиги ва уларнинг ижроси каби кўрсаткичлар ҳам акс эттирилади.\nФармон асосида юз берадиган яна бир қатор янгиликлар ҳақида Қурилиш вазирининг биринчи ўринбосари Шерзод Ҳидоятов маълумот берди.\n– Ушбу фармон билан илк бора 2028 йил 31 декабрга қадар маълум бир шартлар асосида хорижий шаҳарсозлик норматив қоидаларини қўллашга рухсат этилган, – дейди Ш. Ҳидоятов. – Бу борада маҳаллий лойиҳа қидирув ташкилотлари хорижий нормаларни ўзимизнинг иқлим ва шу каби бошқа географик жиҳатларни инобатга олган ҳолда маҳаллийлаштириш ишларига ҳам алоҳида эътибор қаратишлари зарурлиги кўрсатиб ўтилган.\nҚурилишга оид миллий норма ва қоидаларимизни жаҳон стандартлари билан мувофиқлаштириш, уйғунлаштириш мақсадида Қурилиш вазирлиги қошида Қурилишда техник меъёрлаш маркази ташкил этилади. Унда пудрат ташкилотлари, лойиҳа ташкилотлари, умуман амалиётда ишлаётган мутахассисларни фикрларини жамлаган ҳолда фаолиятини ташкил этиш вазифаси юклатилмоқда. Бу катта янгилик, албатта.\nАвваллари вазирлик тизимида мазкур йўналишда фаолият олиб борадиган алоҳида ташкилотнинг ўзи бўлмаган. Бу борада илғор хорижий тажрибани ўрганадиган бўлсак, масалан, Германияда Давлат стандартлаштириш институти, Корея Республикасида эса ўзининг махсус синов-лабороторияларига эга бўлган Қурилиш технологиялари институти мавжуд ва энг асосийси, норматив ҳужжатларни техник кутубхонаси ташкил қилинади. Мазкур электрон база нафақат миллий шаҳарсозлик нормаларини, балки хорижий илғор тажрибани ҳам ўзида жамлайди.\nБу борада албатта кўплаб халқаро ташкилотлар ва хорижий консультантлар жалб этиш ишларига ҳам алоҳида эътибор берилади. мавжуд бўлса, уларнинг 100 дан ортиғига 90 йиллардан бери ҳеч қандай жиддий ўзгартиришлар киритилмаган. Яъни ҳозирда амалиётдаги нормативларимиз қарийб 20-30 йилга эскирган. Шаҳарсозлик нормаларини янгиланиши бу биринчи галда замонавий қурилиш материаллари, илғор қурилиш технологиялари ва техникаларидан унумли фойдалана олиш учун муносиб ҳуқуқий асосдир.\nҚайд этиш керакки, бино ва иншоотларнинг энергия самарадорлигини оширишда қўл келувчи базалть, сунъий толали иситиш қурилмалари, иссиқлик етказиб берувчи тизимлар каби кўплаб энергиятежамкор қурилиш материаллари бор. Уларнинг энергия самарадорлик даражаси ёки иссиқлик ўтказувчанлик хусусияти ва бошқа техник параметрларига қараб, амалга ошириш зарур бўлган чора-тадбирларни ҳам нормативлар орқали белгилаб беради.\nАфсуски, илгари бино-иншоотларнинг қурилишида энергия самарадор қурилиш материаллари бино-иншоотларнинг лойиҳа ҳужжатларида кўрсатилиши мажбурий бўлмаган. Энди бунга чек қўйилди.\nАслини олганда, лойиҳа-қидирув ҳамда қурилиш пудрат ташкилотларининг электрон рейтинги юритилиши бу бутун жаҳон миқёсида синовдан ўтган ва ҳозирда кенг қўлланиладиган амалиётдир. Буюртмачи ким бўлишидан қатъий назар, хоҳ у давлат корхонаси бўлсин ва ёки юридик шахс бўлсин, унда қурувчи ёки лойиҳачиларнинг энг муносибини танлаб олиш имкониятини яратади. Энди дуч келган одам қурилиш ишларига жалб этилмайди. Аксинча, буюртмачи энг яхши ижрочини танлаб олганидан кейин, табиийки, заифроқ ташкилотлар хам ўз фаолиятини юқорироқ даражада ривожлантиришга ҳаракат қила бошлайдилар. Ўз устида ишлайди, моддий-техник базасини яхшилайди, кадрлар салоҳиятини ошириб боради.\nНатижада эса соғлом рақобат шаклланиб, сифат яхшиланишига эришилади. Шунингдек, жорий этилаётган рейтинг тизим тендер тизимини шаффофлигини таъминланишда қўл келади. Жорий йилнинг 1 январдан бошлаб давлат харидларида иштирок этишда рейтингга киритилган ва тегишли мезонлар бўйича ижобий кўрсаткичларга эга бўлган лойҳа-қидирув ва қурилиш пудрат ташкилотларнинг дастлабки малакавий баҳолашдан ўтишлари, шунингдек, танлов (тендер) ҳужжатларининг умумий ва техник қисмларини тақдим этишлари талаб этилмайди.\nФармон билан жорий йилнинг биринчи майига қадар касбга мувофиқлик сертификатларини берилишини таъминлаган ҳолда қурилиш соҳаси ходимларини тайёрлаш ва қайта тайёрлаш бўйича қисқа муддатли ўқув курсларини ташкил этиш ҳам белгиланган. Бунда ҳозирги кунда қурилиш объектларида меҳнат қилаётган кўп сонли ёлланма ишчиларни касбга оид билим ва кўникмага эга бўлган малакали кадрларга айлантирган ҳолда уларнинг иш шароитларини яхшилаш, меҳнат муҳофазасини қоидаларига тўла-тўкис риоя этилишини таъминлаган ҳолда уларни муносиб ойлик маош билан таъминлашни ташкил этиш масалаларига ҳам алоҳида урғу берилган.


21:50, 21.05.2020 // 13827\nРоссиялик олимлар нейтрино заррасининг келиб чиқишини аниқлади\nНейтрино элементар заррачалар ичида энг узоқ ва катта жонбозликлар эвазига қидирилаётган заррача бўлиб, унинг айрим хоссалари физика қонунларига зид келиши тахмин қилинади. Фанда, шунингдек, ушбу тутқич бермас сирли заррачанинг коинотда қаердан келиб чиқиши ҳақидаги савол ҳам очиқ қолаётган эди.\n12 май санасида Astrophysical Journal журналида россиялик олимлар Россия Фанлар Академияси таркибидаги Лебедев номидаги Физика институти, Москва физика-техника институти (МФТИ) ҳамда Ядровий тадқиқотлар институти олимларидан иборат илмий гуруҳ томонидан эълон қилинган мақолада таъкидланишича, улар нейтрино заррачасининг келиб чиқиш манбасини аниқлашга муваффақ бўлган. «Дарё» мавзуга доир мақолани таржима тариқасида тақдим этади.\nНейтрино — энг кичик элементар зарра бўлиб, у коинот бўйлаб ёруғлик тезлигида тарқалади. Нейтрино ҳақида ҳали фанга кўп нарса маълум эмас ва ҳатто унинг аниқ массаси ҳам аниқланмаган. Бундай структурасиз заррачалар тирик организмлар учун зарарсиз деб ҳисобланади. Чунки у бизнинг танамизни ҳам, хона деворлари-ю, умуман, исталган материалдан тортиб бутун бошли сайёрамиз диаметридан ҳам муттасил тешиб ўтиб туради, лекин ҳеч ким, ҳеч нарса уни сезмайди.\nЧунки унинг массаси деярли йўқдек бўлса-да, барибир ўзи мавжуд! Нейтринони тутиш ёки уни шунчаки қайд қилишнинг ўзи деярли имконсиз нарса. Ҳозиргача нейтринонинг бизга маълум манбаси сифатида Қуёш қаралар эди. Ундаги термоядро реакциялари натижасида нейтрино ҳам учиб чиқади деб ҳисобланади. Шунингдек, ишлаб турган атом реакторларидан ҳам нейтрино чиқиб туради.\nКоинотдан келадиган ва ёруғлик тезлигида ҳаракатланадиган, ўта юқори энергияли (200 триллион электрон-вольтдан баланд) нейтрино ҳодисаларини қайд қилиш учун сайёрамизнинг бир неча жойларида кўп миллион доллар қийматга эга йирик илмий-эксперимент тажрибахоналари қурилган. Лекин уларда ҳам нейтринонинг қайд қилиниши жуда камдан-кам содир бўлади ва сабаби юқорида айтилгандек, нейтрино учун деярли барча материал шаффоф (йўқдек) ҳисобланади ва у ҳамма нарсанинг орасидан, ичкарисидан сездирмай ўтиб кетади. Шундай детекторлардан бири Японияда жойлашган Super Kamiokande лойиҳаси бўлса, яна бири Антарктидадаги 2 км қалинликдаги муз қатламлари остига барпо қилинган Ice Cube детекторидир.\nМақолада аспирант Александр Плавин бошчилигидаги россиялик олимлар айнан ушбу Ice Cube нейтрино расадхонасида олинган маълумотларни таҳлил қилиш ҳамда Қорачой-Черкасия ўлкасида жойлашган йирик радиоастрономик телескоп бўлмиш «РАТАН-600» орқали квазарларни кузатиш таҳлилларини таққослаш йўли билан ушбу тутқич бермас заррачанинг коинотдаги келиб чиқиш манбасини аниқлагани айтилмоқда.\nШу пайтча нейтринони коинотда қандай куч ёруғлик тезлигигача бўлган катта тезликларга эриштириши ҳақида фақат тахминлар мавжуд эди. Нейтрино протонлар иштирокида ҳосил бўлади ва бунинг учун бир шарт бажарилиши лозим — протонлар ёруғлик тезлигигача тезланиши керак. Лекин бу жуда мушкул вазифа саналади, чунки протон нисбатан оғир заррача бўлиб, у электрондан деярли икки минг марта оғирдир. Ер шароитида протонга бундай даражада тезланиш бериш учун катта қувватли улкан тезлатгич (коллайдер) ускуналар қурилади.\nКоинотда эса протонга пировардида нейтринога бундай тезланиш бера оладиган шарт-шароитлар ҳали аниқланмаганди. Назариётчи физиклар томонидан марказида фавқулодда ўта катта массали қора туйнук мавжуд бўлган галактикалар — квазарлар бу ишни уддалаши мумкин, деган тахмин анча муқаддам билдирилган. Назарияга кўра, материя Қора туйнукка қулагандан кейин унинг ичкарисида протонлар деярли ёруғлик тезлигигача тезланади ва космосга қайта улоқтириб ташланади. Ёруғлик тезлигида улоқтириб юборилган протоннинг маълум қисми ўта юқори энергияли нейтринога айланади. Олимлар нейтринони қидиришда, гамма-чақнашлар маёқ сифатида қаралиши керак, деган фикрда эди. Чунки тахминларга кўра, нейтрино ҳосил бўлиши ҳодисаси ва гамма-чақнашлар бир пайтда содир бўлиши керак деб ўйланган.\n2018 йилда шундай ҳодисаларнинг энг биринчиси қайд этилган. Ўшанда нейтрино қайд қилиниши билан бир вақтнинг ўзида ўша томондан квазардагамма-чақнаш ҳам кузатилган. Кўплаб илмий журналларда катта-катта мақолалар учун мавзу бўлган ўша биринчи ва ҳозирча ягона натижани олимлар анчайин ишонқирамаган руҳда қарши олган. Чунки бу шунчаки тасодиф бўлиши эҳтимоли катта эди ва физикада атига битта натижанинг ўзи билан кифояланиб аниқ гап айтиш тўғри эмас деб ҳисобланади.\nВақт ўтгани сайин бу ҳолат бошқа кузатилмади ва оқибатда, ўшанда ҳақиқатан ҳам шунчаки тасодиф содир бўлган эди шекилли, деган фикр кучайиб борди. Натижада нейтрино қайд қилиниши ва у билан бир вақтда содир бўладиган гамма-чақнашларини излаш эмас, балки квазарладагирадио нурланишлар чақнашини қайд қилиш керак деган гипотеза ҳам ўртага ташланди.\nНатижада Ice Cube расадхонасида нейтрино қайд қилинган заҳоти коинотнинг қаеридадир квазарлардан радионурланиш чақнаган бўлиши эҳтимоли текширила бошланди. Шундай таҳлиллар «РАТАН-600» телескопи ёрдамида қайд қилинган квазарлардан биридаги радионурланиш чақнаши ҳодисаси ва Ice Cube расадхонасида нейтрино қайд қилинган лаҳза бир-бири билан устма-уст тушишини кўрсатган. Ҳар иккала ҳодиса манбайи эса коинотнинг бир нуқтасидан келиб чиққани аниқлангач, олимлар Ice Cube қайд қилган элликка яқин бошқа нейтрино ҳодисалари ва ўша вақтга мувофиқ келувчи квазарлар чақнашларини ҳам таққослаб чиққан. Натижада атиги 0,2 фоиз хатолик кўрсаткичи билан ҳаммаси жуда катта аниқликда бир-бирига тўғри келган!\nДемак, эндиликда бутун коинот бўйлаб муттасил тарқалиб турган ва Ерга етиб келаётган ўта юқори энергияли нейтринонинг манбайи — квазарлар экани аниқ. Олимлар эса ушбу кузатув ва таҳлиллар натижасида олинган илмий натижани ҳали назарий асослаши керак.\n15:32 Кеча // 106438\n23:54 Кеча // 102075\n23:56, 16.09.2020 // 95168\n23:11, 16.09.2020 // 85855\nЛиваннинг қора доғи. Сабра ва Шатиладаги қирғинга 38 йил бўлди\n18:10, 16.09.2020 // 85639\nНикоҳ тўйини Tashkent City паркида ўтказган Воҳиджон Исоқов карантин қоидаларини бузгани учун жаримага тортилди


ватанпарварлар билан гавжум бўлди\nПойтахтимиздаги «Humo arena» муз саройи олдидаги очиқ майдонда Хотира ва Қадрлаш куни муносабати билан ватанпарварлик фестивали ўтказилди.\nМудофаа вазирлиги ҳузуридаги Жамоатчилик кенгаши аъзолари, Мудофаа вазирлиги масъул офицерлари, Ёшлар иттифоқи Марказий кенгаши вакиллари билан мулоқот, айниқса, ўзбек ва жаҳон адабиёти дурдона асарларининг тарқатилиши кўпчиликка манзур бўлди. Байрам тадбиридаги маҳобатли ҳарбий техникалар ва қурол-аслаҳалар намойиши кўпчиликда катта қизиқиш уйғотди. Қуролли Кучлар Марказий ашула ва рақс ансамбли ҳамда ҳарбий оркестр куй-қўшиқлари, Ватан ҳимоячилари қўл жанги ва саф элементлари бўйича чиқишлари билан ҳам иштирок этдилар.\n– Оилам билан шаҳар айлангани чиққан эдик. Яқинда барпо этилган, шаҳримизга ўзгача кўрк бераётган янги муз саройи – «Humo arena»ни кўргимиз келди. Жуда тўғри қарор қилган эканмиз. Ватанпарварлик фестивалининг устидан чиқдик. Ўғлим билан қизим ҳарбий техникаларга чиқиб кўрди, аскарлар билан бирга суратга тушди. Турмуш ўртоғим армия таассуротларимни сўраб юрарди. Ўз кўзи билан кўриб қўя қолди, – дейди Асатилла Фатхуллаев.


06 июл 2022, Тошкент вақти: 22:16\nЖасур Жалолиддинов Ўзбекистон чемпионати тарихида энг ёш ўйинчи бўлган. "Локомотив" ФК сайтидан олинган фотосурат.\nЎзбекистон Профессионал футбол лигаси (ПФЛ) “Бунёдкор” клубининг ўйинчиси Жасур Жалолиддинов Москванинг “Локомотив” жамоасига трансфер қилиниши бўйича иш очишни сўраб Ўзбекистон Футбол ассоциациясига мурожаат қилди.\nПФЛ бош директори Диёр Имомхўжаевнинг 17 августда билдиришича, Жалолиддиновнинг Москва жамоасига сотилишида бир қатор шубҳали жиҳатлар мавжуд.\nДиёр Имомхўжаевга кўра, ўйинчиларни рўйхатга олиш системаси бўлган TMS (Transfer Matching System)га Жалолиддинов иши бўйича келишув битими эмас, футболчи ва “Бунёдкор” ўртасида шартномани бекор қилиш бўйича битим жойлаштирилган. Яъни, футболчи билан шартнома аввал бекор қилиниб, у эркин агентга айлантирилган.\nБундан ташқари ПФЛ “Бунёдкор” Жалолиддинов билан шартнома бекор қилинганидан хабардор қилинмаган. Жалолиддиновнинг “Локомотив”га ўтиши ҳақидаги битим ҳам биринчи навбатда ПФЛга тақдим этилиши лозим бўлган. Бироқ бундай қилинмаган.\n“Давлат активларини бошқариш агентлиги Жалолиддинов трансфери борасида ахборот беришни сўраб, икки марта “Бунёдкор”га мурожаат қилган, аммо иш пишмагунига қадар “Бунёдкор” жавоб хатини пайсалга солган. Нега?” – деб савол қўяди Диёр Имомхўжаев.\nПФЛ бош директорининг таъкидлашича, Жалолиддиновга Туркиядан 400 минг евролик таклиф келиб тушган. Лекин шунга қарамай, у “Бунёдкор” томонидан эркин агентга айлантирилиб, кейин “Локомотив”га йўналтирилган.\nЖалолиддиновнинг Москва клубига ўтиши тўғрисида июль ойининг охирида маълум қилинган эди. “Чемпионат” ва Sports.ru нашрларининг ёзишича, “Локомотив” ўйинчи учун 1 миллион евродан кўпроқ пул таклиф қилган. Бу пулнинг юз минг евродан кўпроғи “Бунёдкор”га ўйинчи билан шартномани бекор қилиши учун, 900 минг евроси эса футболчининг агентларига берилиши айтилган.\nЖасур Жалолиддинов “Бунёдкор” академиясининг тарбияланувчиси ҳисобланади. У 16 ёш 80 кунлигида “Бунёдкор” учун майдонга тушиб, Ўзбекистон чемпионати тарихида энг ёш ўйинчи бўлган.\n2019 йилда The Guardian газетаси Жалолиддиновни 2002 йилда туғилган “Жаҳон футболининг 60 нафар энг яхши ёш истеъдодлари” рўйхатига киритган.


Болалар футболи. "Ёз - ўтмоқда соз" турнири Фарғонада давом этмоқда\n14.07.2018 18:28 | ЎФА\nЎзбекистон футбол ассоциацияси, Фарғона вилояти футбол ассоциацияси ҳамда вилоят касаба уюшмалари хамкорлигида ёзги оромгоҳларда дам олаётган мактаб ўқувчилари ўртасида "Ёз — ўтмоқда соз" шиори остида футбол мубосақалари вилоят бўйлаб ўтказилиб келинмоқда.\nХусусан, 14 июль куни Қувасой шаҳридаги "Ниҳол" болалар соғломлаштириш оромгоҳида мана шундай футбол турнири ташкил этилди. Унда оромгоҳда хордиқ олаётган болалардан иборат 6 та жамоа ғолиблик учун кураш олиб боришди. Учрашувлар олимпия тизимида ўтказилди. Финал баҳсида иккинчи ва бешинчи гуруҳ йигитлари ўзаро баҳс олиб боришди. Баҳсда 2-гуруҳ футболчилари ғолибликни қўлга киритишди.\nТурнирдан сўнг Фарғона вилояти футбол ассоциацияси биринчи-вице президенти Расулжон Йўлдошев ва оромгоҳ раҳбари сўзга чиқиб ғолибларни табриклашди. Шундан сўнг Ўзбекистон футбол ассоциациясининг фарғоналик болалар учун аталган совғалари топширилди.\nСамимий руҳда кечган турнирдан оромгоҳ болалари бир олам қувонч олишди.


Ёшларимизни “Ҳизбут таҳрир” фитнасидан асрайлик! — KUKALDOSH.UZ\n10.09.2021 / - Мақолалар\n“Ҳизбут таҳрир” партиясига 1950-йилларнинг бошида Фаластиндаги Шарқий Қуддусда Тақиюддин Набаҳоний исмли шахс томонидан асос солинган. Даставвал Фаластинда гўёки халифалик барпо қилишни даъво қилган ушбу партия кейинчалик муайян, Ислом оламидан ташқаридаги сиёсий кучлар раҳнамолигида бошқа мусулмон давлатларида ҳам илдиз ортган.\nПартия мафкурасида унинг “руҳий уюшма ҳам, илмий уюшма ҳам, таълим-тарбия ишлари билан шуғулланадиган уюшма ҳам эмас, балки у исломий фикрат асосига қурилган сиёсий уюшма экани”, фаолияти хайрия, диний ёки маърифий эмас, балки сиёсий соҳа экани очиқ-ойдин таъкидланади. Бошқача айтганда, “Ҳизбчилар” қуруқ сиёсатдонликка ўргатадиган, аҳли сунна жамоасига мухолиф бўлган жамоа саналади.\n“Ҳизбчилар” ушбу партияни тузиш гўёки ислом умматига Қуръони каримнинг “Оли Имрон” сураси, 104-оятининг талаби билан фарз эканлигидан келиб чиқади, деб даъво қилинади. Ваҳоланки, Ислом тарихида Муҳаммад алайҳиссаломдан кейин “хулофои рошидинлар”, умавийлар, аббосийлар ва охирги усмонли халифалар давригача ҳеч бир замонда ушбу оятга амал қилиш мақсадида алоҳида фирқа тузиб, бир кишини унга амир этиб сайлаш экани ҳақида фикр ўртага ташланмаган.\nФирқа томонидан яширин “ҳужра”ларда диний ўқишлар, партия ғоялари ёритилган “Ал-Ваъй” журнали ва варақаларни тарқатиш, интернет тармоғида ташкилотнинг диний-сиёсий ғояларини тарғиб қилиш каби усулларда тарғибот-ташвиқот ишлари олиб борилади.\nУшбу фирқа давлат тўнтариши, ҳукумат раҳбарига қарши чиқиш, халқни давлатга қарши гижгижлаш каби ишларга зўр берадилар. Демократия, конституция, сайлов каби сиёсий институтлар, миллий қадриятлар ва ватанпарварлик қораланади. Хусусан, демократия ва инсон эркинликлари гўёки “куфр дунёқараши ва низоми экани”, “уни қабул қилиш, унга даъват қилиш, унинг асосида партия тузиш ҳаром” деб эълон қилинган. Гўёки ватанпарварлик исломга ёт “тубан алоқа”, хайрия-саховат, ахлоқий тарбия ва яхшиликка чақириш, илм-маърифат тарқатиш исломий давлат қуришдан чалғитувчи ножоиз амаллар сифатида баҳоланади.\n“Ҳизбут-таҳрир” учун сиёсатдан бошқа соҳалар, жумладан, дин ҳам доим иккинчи даражали бўлиб келган. Ҳизбий даъватчилар халққа аксар ҳолда сиёсатдан нутқ қилиб, норозилик кайфиятини пайдо қилиш, исёнкорлик руҳиятини сингдириш каби фитнали мавзуларга урғу беради. Улар шу йўл билан ўзларининг фиқҳ, ақида, тафсир, ҳадис каби исломда асосий ўрин тутган илмларда нўноқ эканларини яшириб келишади.\n“Ҳизбчилар”нинг ўзаро ақидавий бирлик ва чуқур диний илмдан мосуволиклари уларни дунё ҳукмронлигини кўзлаган ташқи кучлар қўлида ўйинчоқ бўлишларига сабаб бўлиб келади. Фаолият кўрсатган минтақаларида, асосан, кучлар мувозанати ва дунё сиёсатидан бехабар, қизиққон ёшларни сафларига жалб қилиб, кўпдан-кўп фитналарни уйғотишларига сабаб бўлди.\nНатижада, ислом дини ва мусулмон жамиятларига фақат зиён ва надомат келтирдилар, холос. Шу сабабли ушбу фирқа Туркия, Покистон, шунингдек, Яқин Шарқ ва Шимолий Африканинг аксарият мамлакатларида, қўшни Тожикистон, Қозоғистон ва Қирғизистонда ноқонуний ҳисобланади.\nКўплаб мамлакатларда динга ва жамиятга хизмат қилиши мумкин бўлган мусулмон ёшлар “Ҳизбут таҳрир” ғояларига алданиб жиноят содир этмоқда ҳамда умрларини қамоқда ўтказмоқда.\nШу билан бирга, “Ҳизбчилар” илмсиз бўлгани учун ақида ва фиқҳ масалаларида ўта жиддий ва қўпол хатоларга йўл қўйиб келади. Ислом дунёсининг уламолари “Ҳизбут-таҳрир”нинг сиёсий ҳокимиятни эгаллашни устувор вазифа сифатида кўриши, кўплаб шаръий масалаларда дин аҳкомларига мутлақо зид фатволарни бериши сабабли қаттиқ танқид қиладилар ва адашган фирқа ҳисоблайдилар. Масалан, “ҳизбчилар”нинг ботил даъволарига қуйидагилар мисол бўлади:\nамру маъруф ва наҳй мункар, оҳод ҳадисларни ва қабр азобини инкор этиши;\nгўёки “ҳалифалик ўрнатилгунга қадар намоз, рўза, закот ва ҳаж каби ислом аҳкомларини адо этиш фарз саналмайди” деган иддаони илгари суриши;\nбеҳаё суратларни томоша қилиш ва бегона аёлни ўпишни жоиз дейиши;\n— икки қутбда яшовчилардан намоз ва рўза соқит бўлади деб ҳукм бериши.\n“Ҳизбут таҳрир” оқимининг юқоридаги каби умуман Ислом дини таълимотига тўғри келмайдиган кўплаб “фатволари” ва даъволари мавжуд.\nМарҳум Шайх Муҳаммад Содиқ Муҳаммад Юсуф ўзининг “Дин насиҳатдир” китобида “ҳизбчилар”нинг қабр азобига ва Масийҳ Дажжолнинг чиқишига эътиқод қилишни ҳаром дейишларини энг хатарли хатоларидан бири сифатида баҳолаган: “Аҳли сунна вал жамоа мазҳабидаги барча мусулмонлар қабр азобига ва қиёмат қоим яқинлашганда Дажжолнинг чиқишига имон келтирадилар. Бу ҳақиқат ақоид китобларимизнинг барчасида алоҳида таъкидланган… Ақида илмида мутавотир ва оҳод хабарларда келган маъноларни инкор қилганларга нисбатан икки хил ҳукм собит бўлган. Мутавотир далил билан собит бўлган нарсани инкор қилган одам кофир бўлиб, Исломдан чиқади. Оҳод ҳадисларда келган маънони инкор қилган одам фосиқ бўлади. Шу қоидага биноан, Ҳизбут таҳрир умумий равишда фосиқ бўлади”.\nМарҳум шайх “Ҳизбут таҳрир ҳар қандай душман қила олмайдиган зарарли ишларни қилдики, Ислом душманлари ўзлари ҳаракат қилсалар, ҳозирги натижага эриша олмас эдилар”, деб таъкидлаган.\nФирқа томонидан динни сохталаштиришдаги иккинчи катта алдови қасам масаласида акс этади. “Ҳизбут таҳрир”га янги кираётганлар халифалик давлати барпо қилишда жони ва оиласидан кечиб бўлса ҳам ҳаракат қилишга қасам ичади. Ташкилот аъзолари онгларига ушбу қасамни бузса “диндан чиқишлари” ва гўёки “кофир” бўлишлари сингдирилади.\nБиринчидан, Исломда қасамнинг ўз шартлари бўлиб, бузғунчи нарсаларга қасам ичилмайди. Чунки ҳадисда: “Ким Аллоҳга тоат қилишга қасам ичган бўлса, тоат қилсин. Ким Аллоҳга осий бўлишга қасам ичган бўлса, (Аллоҳга) осий бўлмасин (яъни, қасамини бузсин)”, дейилган (Имом Бухорий ривояти, 6696-ҳадис). Дунё уламолари бу каби бир тарафдан бесамар, бошқа тарафдан эса шубҳали, гоҳида ҳатто зарарли ҳам бўладиган ишлардан дарҳол тийилиб, қасам каффоратини адо этиш лозим эканини эътироф этадилар. Айниқса, аслида шариатда буюрилган ёхуд тарғиб этилган ишларни қилмасликка ваъда бериш, масалан, Қуръон ва суннатда келган хабарлар борасида “ҳизб” талқинидан бошқа талқинни қабул қилмаслик каби мазмунда ичилган қасамга умуман амал қилиш мумкин эмас, балки қасамида тураверган киши гуноҳкор ҳам бўлади, деб таъкидланади.\nУшбу ўринда уламолар “Ҳизбут-таҳрир” қасамёди аслида шариат буюрмаган, бандалар зиммасига юкламаган нарсани бажараман деб ичилган қасам эканига эътибор қаратадилар. Афсуски, ялтироқ иборалар билан йўғрилган қасамёди, ҳаётий тажрибаси кам ёш “ҳизбчилар”га жозибали эшитилади. Шу сабабли улар “Ҳизбут-таҳрир”га содиқ қолишга қасамёд қилганлар. Уларнинг раҳнамолари эса оддий, диний саводи бўлмаган аъзоларини қасамни бузмасликка, субутли бўлишга, маҳкам туришга мудом даъват этадилар. Аммо бу “собитлик”дан оддий аъзоларнинг нафақат ўзлари жафо чекаяптилар, ўзларидан ҳам ортиқ даражада уларнинг ота-оналари, аҳли-оилалари, зурриётлари ва яқинлари қийналмоқда.\nБу борада “Саҳиҳи Бухорий”да 6621-рақамли ҳадисда Ойша (розияллоҳу анҳо)дан ривоят қилинади: “(Отам) Абу Бакр (розияллоҳу анҳу) токи Аллоҳ таоло қасам каффорати ҳақидаги оятни нозил қилгунига қадар, зинҳор ичган қасамларини бузмас эдилар. (Ўша оят нозил бўлгач эса): “Қачонки бир нарсага қасам ичсаму, кейин бошқа нарса ундан хайрлироқ эканини кўрсам, албатта ўша афзал ишни қилавераман, ушбу қасамим учун эса каффорат тўлайман”, дедилар”. Шунингдек, Имом Бухорий (“Саҳиҳи Бухорий”, 6624, 6625-ҳадислар) ва Имом Муслим ривоят қилган ҳадисда қуйидагича айтилган: “Набий (соллаллоҳу алайҳи ва саллам): – Биз дунёда охиргилар, аммо Қиёмат кунида аввалгилармиз, – дедилар ва яна: Аллоҳга қасамки, киши ўз аҳли-аёлига зиён келтирувчи қасамни ичиб, шу қасамида туриб олиши гуноҳдир. Киши бундай пайтда қасамини бузиб, Аллоҳ фарз қилган каффоратни тўлаши ўзи учун яхшидир”, – дедилар”.\nИккинчидан, Ислом дини мусулмонлардан “халифалик” қуришни ҳам, бунинг учун оиладан воз кечишни ҳам талаб қилмайди. Аксинча, Қуръонда ота-онага яхшилик қилиши буюрилиб, инсон ўз оиласига масъул экани таъкидланади (Бақара сураси, 215-оят, Нисо сураси, 1, 36-оятлар, Анъом сураси, 151-оят, Луқмон сураси, 14-оят, Аҳқоф сураси, 15-оят, Исро сураси, 23-оят, Нисо сураси, 34-оят ва шу кабилар).\nҲадисларда оилани боқиш, фарзанд тарбияси билан шуғулланиш мусулмонларнинг бурчи экани ҳамда оиладан воз кечиш оғир гуноҳ эканлиги таъкидланади: “Киши ўз қарамоғидагиларни моддий ва маънавий жиҳатдан ташлаб қўйиши унинг гуноҳкорлигига кифоя қилади” (Абу Довуд, 1694-ҳадис). Ушбу масалада Али ибн Толиб разияллоҳу анҳу қуйидагиларни айтган: “Болаларингиз ва аҳли аёлларингизга яхшилик қилишни ўргатингиз ва уларни хушхулқ билан тарбиялангиз” (Имом Байҳақий, “Шаъбул иймон”).\nБугунги кунда “Ҳизбут таҳрир” ташкилоти кўпроқ меҳнат муҳожирлари орасида, Интернет тизими орқали тарғибот ўтказиш, шунингдек, аввал ушбу экстремистик оқим фаолиятида иштироки учун жазо ўтаётган шахсларнинг оила аъзолари ва яқин қариндошларини ўз сафларига жалб қилишга қаратилган жиноий хатти-ҳаракатларга алоҳида урғу бермоқда.\nТаъкидлаш жоизки, ҳизб жамоасида алоҳида шахс ҳеч қандай салмоққа эга эмас. Фирқанинг аъзолари раҳбарларига маблағ тўплаб беради ва уларнинг буйруғини сўзсиз бажаради. Ҳизбий киши ўзига хато кўринган масалада ҳар қанча норози бўлса ҳам, қасами рўкач қилиниб, эътирозлари эътиборга олинмайди. Пастдан тепага таъсир этувчи ҳаракат йўқ, фақат тепадан пастга, яъни раҳбариятдан оддий аъзоларга кўрсатма бериш ва таъсир ўтказиш бор. Оддий аъзолар ҳатто “Ҳизбут таҳрир”нинг етакчиси ким ва қаерда экани, тўплаб бераётган маблағи қаерга сарф бўлаётганини билмайди.\nАфсуски, ҳизб ўз аъзоларига ушбу партия тўғрисида эркин фикрлашга рухсат бермаслиги боис, йиллар ўтса-да, аксарият “ҳизбчилар” ўз хатоларини тан олмай, яратилган шароитларга шукрона қилиш, ҳалол меҳнат қилиб, хотиржамликда тоат-ибодатларини қилиш ўрнига гумроҳликда ҳаётларини самарасиз ўтказмоқда. Ўзлари танимаган ва билмаган шахсларнинг сароб ғояларига кўр-кўрона ишониб, оиласига масъул бўлиш каби Аллоҳ томонидан фарз этиб қўйилган вазифаларини ижро этмай келмоқда.\nЎзбекистон Республикаси Олий судининг 2016 йил 26 сентябрдаги Қарорига мувофиқ “Ҳизбут таҳрир” террорчилик ташкилоти сифатида тан олинган ҳамда Ўзбекистон Республикасида фаолияти тақиқланган.\nХулоса қилиб айтганда, мазкур фирқа бошқа бузғунчи оқимлар ва мазҳабсизлар қаторида Аҳли Сунна вал Жамоа эътиқоди бўйича ибодатларини адо этаётган мусулмонларни фитнага солиш ва тўғри йўлдан адаштириб, ўзларининг нотўғри ғаразли ғояларининг қурбонига айлантиришга ҳаракат қилиб келмоқда.\nШундай экан, ҳар биримиз “Ҳизбут таҳрир” каби бузғунчи оқим ғояларидан ўзимизни, яқинларимиз ва фарзандларимизни эҳтиёт қилмоғимиз долзарб ва муҳим вазифамиз ҳисобланади.\nИмом Абу Ҳанифа раҳматуллоҳи алайҳининг иқтидорлари ва зукколаридан ёрқин лавҳалар


ГВАРДИЯЧИ КИЧИК СЕРЖАНТ ЖАСОРАТИ\nТурғун Аҳмедов Сирдарёнинг Мирзачўлида 1925 йилда таваллуд топган. 1943 йилда фронтга отланади. Шижоати чақнаб турган 18 ёшли йигит учинчи Белоруссия фронтининг 169-гвардиячи ўқчи полкида жангга киради. Станокли пулемёт мўлжалга олувчиси, гвардиячи кичик сержант вафотидан сўнг 1945 йилда Совет Иттифоқи Қаҳрамони унвони билан мукофотланади. 1944 йил 30 июлда ўзбекнинг мард ўғлони жангда қаҳрамонларча ҳалок бўлади.\nТурғун хизмат қилаётган 169-гвардиячи ўқчи полкига Неман дарёсини кечиб ўтиб, ғарбий соҳилидаги плацдармни эгаллаш вазифаси топширилади.\nДарёдан кечув бошланди. Душман анойи эмас. Пулемёт ва миномётлардан тўхтовсиз ажал уруғини ёғдирмоқда. Қайиқлар ағдарилиб, ўқ тегиб, дарёга ғарқ бўлаётганлар оҳу зорига тоқат қилиб бўлмайди. Турғун бор кучи билан олға интилди. Тезроқ қирғоққа чиқиб олиш, душманга қирон келтириб, сафдошларининг дарёдан эсом-омон кечувини таъминлаш фикру хаёлида. Акс ҳолда бу қирғинбаротда кўплаб дўстларидан айрилади.\nЎзбек ўғлони етакчилигидаги пулемёт расчёти дарёни ҳаммадан аввал кечиб ўтди. Мардлик, жасорат қонида борда. Дарҳол мустаҳкам позиция эгаллаб, фашистларга ўқ ёғдира бошлади. Бу эса жангчиларимизнинг бирин-кетин соҳилга чиқиб олишига имкон яратди. Душман маккор. Шунинг учун уларни чалғитиш мақсадида Турғун сафдошлари билан пулемёт ўрнини тез-тез алмаштирди. Шунда ўнг томондан фашистларнинг икки пулемёти «сайрай» кетди. Дарёни кечиб ўтаётганлар устига ажал уруғини соча бошлади. Позициясини ўзгартирган кичик сержант Турғун Аҳмедов жавобан ўқ ёғдирди. Сўнгра синчковлик билан атрофни кузатди. Душман ўт очаётган жойларни чамалаб, аниқлади. Шунда кўзи траншея ва истеҳкомларга тушди. Пулемётни ўша томонга тўғрилади. Шериги лентани тўғрилаб, ўқларни етказиб бериб турди. Сафдошлари дарёдан бирин-кетин ўта бошлашди. Ёнидан югуриб ўтиб, қулай марраларни эгаллашди. Душман автоматчилари ўзбек ўғлонининг ўқ ёмғирига дош беролмади. Ўндан ортиқ аскари жасадини қолдириб, траншеяларига қочишди. Бир маҳал Турғуннинг яқинида мина портлади. Яхшиямки жароҳат етмади. Йигит синчиклаб кузатди. Олов сочаётган миномёт батареяси қаерда эканлигини зийрак нигоҳи илғади. Пулемётини душман миномёти батареяси яқинига паналаб, судраб борди. «Дўстларимга ажал уруғини сочаётган сенларми?» деганча душманга ўқ селини ёғдирди. Душманнинг ўт очиш нуқталари ўзбек ўғлонининг мардонавор ҳаракатлари туфайли сўнаётганини сезган гвардиячи азаматлар дадил олға интилишди. Неман дарёсидан кўп талафот кўрмай кечиб ўтишида пулемётчи ўғлоннинг кўрсатган мардлигига қойил қолишди.\nНеман дарёсини кечиб ўтиб, ғарбий қирғоғида плацдарм эгаллагани, у ерни қўлдан бермай жанг қилгани, душманнинг юзга яқин аскар ва офицерини ҳамда бир қанча ўт очиш позицияларини яксон қилгани, қўшинларимиз кечувини таъминлашдаги жасорати учун СССР Олий Совети президиумининг 1945 йил 24 мартдаги фармони билан гвардиячи кичик сержант Турғун Аҳмедовга Совет Иттифоқи Қаҳрамони унвони берилди.


1976 йилда туғилган Фарҳод Суяров (исм-фамилиялар ўзгартирилган) ва 1990 йилда туғилган Салим Аширов ва Муҳсин Рауповлар ўзаро тил бириктириб пул топишнинг антиқа режасини туздилар. Бунга кўра ушбу гуруҳ аъзолари Фарҳод бошқарувчидаги оқ рангли “Спарк” автомашинасининг олд ва орқа давлат рақами белгиларини ечиб олиб “нишонга олинган мижоз”ни бўйнидаги тилла занжирини юлиб қочиб, рақамсиз машинага ўтириб воқеа жойини тарк этиш каби кўплаб жиноятларни содир этиш билан машғул бўлдилар. Бу ҳақда “Кун” нашри ёзмоқда.\nБир сафар Олмазор туманидаги икки нафар аёлнинг бўйнига чанг солиб занжирни юлиб қочганча машинага ўтириб жуфтакни ростладилар. Эртаси куни Салим Фарҳод бозори яқинида бир нотаниш аёлга ўғриланган занжирни ўзимники деб 1200000 сўмга сотиб пулини Муҳсин билан тенг бўлиб, Фарҳод акасига машина учун 50000 сўм пулни ташлаб ўтди.\nОлмазор тумани “Ҳувайдо” тўйхонасидан чиққан аёлни уйига киришга 50 метр ҳам қолмаган эдики, Муҳсин орқа томондан келиб аёлнинг бўйнидаги занжирини юлиб олиб қочди. “Ўлжа”нинг пулини, яъни 2500000 сўмни тенг учга бўлиб, пулни ўз эҳтиёжларига сарфлаб юборишди.\nУлар Олмазор туманидаги Қорақамиш 2-4 даҳаси орқали Тараққиёт кўчаси бўйлаб машинани бошқариб кета туриб Салим йўл четидан кетаётган аёлга кўзи тушди. Муҳсин эса аёлнинг бўйнидаги тилла занжирни юлиб машинага чопиб келиб ўтириб, тезроқ ҳайдашни буюрди. Салим машинани КҲАЙ бўйлаб бошқариб, Нурафшон кўчасига етмасдан маҳалла ичига кириб, бир четга тўхтаб, машинанинг давлат рақамларини тақиб яна йўлида давом этди. Шу куннинг ўзида тилла занжирни 1500000 сўмга сотиб, ҳар иккиси тенг яримдан бўлишиб, машина учун Фарҳодга ҳам 100000 сўм пулни машина билан бирга олиб келиб беришди.\nБир сафар улар куч ишлатиб, “Нексия” русумли автомашина эгасидан 4500000 сўм пулни олиб ҳам қўйишади.\nБироқ “Ҳаром луқма ош бўлмас”, деганларидек. Тутқич бермас бебошларнинг бу қилмишларига ҳам осойишталик посбонлари томонидан чек қўйилди. Тергов давомида эса бу жиноий гуруҳнинг барча кирдикорлари бирма-бир фош этилди.


Arxiv xujjatlaridan foydalanish.\n25-сон буйруғига 3-илова\nХизматнинг тавсифи (паспорти)\nшартнома асосида амалга ошириладиган архив иши ва хизматларини бажариш жараёнида архив сақловхонасидан йиғмажилдлар, рўйхатлар, микрофильмлар, кино, фото, фоно ҳужжатларни олиб бериш;\nтурар жойлар, ташкилотлар тарихи бўйича тарихий маълумотномалар тайёрлаш;\nмулкий ҳуқуқлар, эвакуация, насл-насабларни аниқлаш (тасдиқлаш) бўйича сўровларни архив маълумотномаси бериш орқали ижро этиш;\n10 йилдан ортиқ давр учун иш ҳақини тасдиқлаш тўғрисида архив маълумотномасини бериш (10 йилгача бепул);\nҳужжатларни мавзули танлаб олиш ва тўлиқ тайёрлаб бериш;\nҳужжатларни мавзули аниқлаш, шу жумладан даврий нашрлар, кино, фото, фоно ҳужжатлар асосида;\nалоҳида фактлар, воқеалар, маълумотларни аниқлаш (тасдиқлаш) бўйича мавзули сўровларни бажариш, шу жумладан кино, фото, фоно ҳужжатлар асосида маълумотномалар тайёрлаш;\nкино, фото, фоно ҳужжатлар бўйича ахборот мазмунидаги (ёзма кўринишда) маълумотнома бериш;\nталаб асосида мавзули фотоальбомлар ва видеотасвирлар тайёрлаш;\nрадио, телекўрсатувлар, кўргазмалар тайёрлаш;\nдавлат архивида экскурсия ўтказиш;\nфойдаланувчиларга монтаж варақларини ўқув залида кўриб чиқиш учун бериш ва қабул қилиб олиш;\nкиноҳужжатларнинг кинозалда намойишини ташкил этиш;\nфоноҳужжатларни махсус ускунада эшиттириш;\nтурли негативлардаги плёнка ва ойна, киноплёнкалардан уларнинг фото нусхаларини кўчириб тайёрлаш;\nҳужжатлардан нусха тайёрлаш;\nталаб асосида маълумотларни кўрсатилган манзилгача етказиб бериш.\nдавлат, жамият ва фуқароларнинг ахборотга бўлган эҳтиёжларини қондириш мақсадида тегишли шаклда архив ҳужжатидан кўчирма нусхалар, архив маълумотномалари ва ҳужжатлар тавсифи тайёрланиб маълумотнома берилади. Муддати - чексиз.\nХизмат кўрсатувчи орган ва бланкалар олиш жойи\nАрхив ҳужжатларидан фойдаланиш тўғрисидаги сўров, жисмоний ёки юридик шахснинг номи ва ташкилий-хукукий шакли, унинг жойлашган ёки яшаш жойи (почта манзили), банк муассасасининг номи ва банкдаги ҳисоб рақами, юридик ёки жисмоний шахс ҳужжатлардан фойдаланишни мўлжаллаётган фаолият тури кўрсатилган ҳолда, ихтиёрий равишда тузилган шаклда тақдим этилади.\nЎзбекистон Республикасининг 2014 йил 3 декабрдаги “Жисмоний ва юридик шахслар мурожаатлари тўғрисида”ги қонуни;\nЎзбекистон Республикаси Адлия вазирлиги томонидан 2014 йил 12 сентябрда 2615-сон билан давлат рўйхатидан ўтказилган “Архивлар ва идоравий архивлар томонидан пулли асосда кўрсатиладиган хизматлар номенклатурасини тузиш ва тасдиқлаш тартиби тўғрисида”ги Низом;\n“Ўзбошархив” бошқармаси ва Ўзбекистон Республикаси Молия вазирлиги томонидан 1999 йил 26 июлда тасдиқланган “Давлат архив жамғармаси архив ҳужжатларидан фойдаланиш бўйича ишлар ва хизматлар асосий турларининг баҳоси” Прейскурант У-18-04-71 III-қисм (26.07.1999).\nжисмоний ва юридик шахслар (кейинги ўринларда буюртмачилар деб юритилади).\nархив ҳужжатларидан фойдаланиш учун сўров такдим этиш муддати белгиланмаган.\nжисмоний ва юридик шахслардан тушган расмий ва ёзма хатлар давлат архивига келиб тушган кундан эътиборан 15 кун ичида кўриб чиқилади;\nТасдикловчи ҳужжат бериш муддати:\nдавлат архивлари томонидан архив ҳужжати нусхаси, архив маълумотномаси ёки ҳужжатлар тавсифи буюртмачига бевосита ёхуд олинганлиги тўғрисидаги билдиришнома билан почта алока воситаси оркали етказиб берилади;\nбуюртмачи томонидан тақдим этилган ҳужжатлар давлат архивлари томонидан рўйхат буйича кабул килинади, руйхатнинг нусхаси ҳужжатлар кабул килиб олинган сана тўғрисида белги қуйилган ҳолда сўров берувчига юборилади (топширилади).\nХизмат олувчиларни хабардор қилиш\nдавлат архивининг жойлашган жойи, унинг иш вақти жадвали, ҳужжатларни қабул қилиш тартиби;\nхизмат олиш учун зарур бўлган ҳужжатлар руйхати;\nкўрсатилаётган давлат хизмати учун йиғим тўлаш тартиби;\nархив ҳужжатларидан фойдаланиш тартиби ҳақидаги маълумотларни ҳамда норматив-ҳуқуқий ҳужжатларнинг электрон шаклларини Агентликнинг расмий веб-сайтидан (www.archive.uz) ва давлат архивларининг жисмоний ва юридик шахсларни қабул қилиш хоналари эълонлар тахтасидан олиш мумкин.\nхизмат олувчи ёки унинг вакили маълумот олиш учун қўйидаги усулларда мурожаат қилиши мумкин:\nёзма равишда: соат 9-00 дан 17-00 гача душанбадан жумагача бевосита ёки почта алока воситаси оркали. Хат ёки сўров шакли, зарур маълумотлар таркиби кўрсатилган холда, ихтиёрий равишда тузилади;\nтелефон оркали: соат 9-00 дан 18-00 гача хизмат олиш буйича саволлар юзасидан оғзаки хабардор қилиш (5 дакикадан ортик булмаган холда);\nтушлик вакти соат 13-00 дан 14-00 гача;\nманзил: 100043, Тошкент шаҳри, Чилонзор 2;\nмўлжал: “Ўзбекфильм” киностудияси биноси олдида;\nФойдаланиладиган ҳужжатлар бланкалари (шакллари)\n4.1. Зарур ҳужжатлар:\nюридик шахс тартибга келтирилиши мўлжаллаётган ҳужжат турлари ва миқдори кўрсатилган расмий хат;\nЎзбекистон Республикаси Вазирлар Маҳкамасининг 2008 йил 26 августдаги “Ўзбекистон Республикасида архив ишини янада ривожлантиришга доир қўшимча чора-тадбирлар тўғрисида”ги 194-сон қарори; Ўзбекистон Республикаси Вазирлар Маҳкамасининг 2012 йил 5 апрелдаги “Ўзбекистон Республикасида архив ишини такомиллаштириш тўғрисида”ги 101-сон қарори; Ўзбекистон Республикаси Адлия вазирлиги томонидан 2014 йил 12 сентябрдаги 2615-сон билан давлат рўйхатидан ўтказилган “Архивлар ва идоравий архивлар томонидан пулли асосда кўрсатиладиган хизматлар номенклатурасини тузиш ва тасдиқлаш тартиби тўғрисидаги Низом” ҳамда давлат архивлари директорлари томонидан тасдиқланган Прейскуранти асосида кўрсатилган тартибда тўлов ундирилади.\nТўлов мақсади: буюртмачининг архив ҳужжатларидан фойдаланиш бўйича давлат хизматини амалга оширганлиги учун тўлов.\nДавлат хизматини кўрсатиш босқичлари\nмурожаат буйича давлат хизматини кўрсатиш учун шартнома тузиш ёки рад этиш тўғрисида расмий жавоб берилади;\nДавлат хизматини кўрсатиш бўйича ички идоравий жараён\nжараён: буюртмачининг барча зарур ҳужжатлар билан сўров қабул қилиб олинган кунда давлат архиви раҳбарияти томонидан тегишли мутахассисларга кўриб чикиш учун киритилади.\nхизмат кўрсатишни рад этиш учун қўйидагилар асос бўлади:\nбуюртмачи томонидан ҳужжатларни ўрнатилган тартибда расмийлаштирилмаган ҳолда тақдим этиши;\nҳужжатларни тартибга келтириш тўғрисидаги шартнома талаблари ва шартларига номувофиқлиги.\nқонун ҳужжатларида кўрсатилган бошқа сабабларга кўра\nБошқа асосларга кўра, шу жумладан ҳужжатларни тартибга келтириш мақсадга мувофиқ эмас деган важ билан хизмат кўрсатишни рад этишга йўл қўйилмайди.\nБуюртмачи давлат архивининг хизмат кўрсатишни рад этиш тўғрисидаги қарори устидан, шунингдек мансабдор шахсининг ҳаракати (ҳаракатсизлиги) устидан қонун ҳужжатларида белгиланган тартибда шикоят қилишга ҳақли.\nХизмат кўрсатишни рад этилиши тўғрисида қарор қабул қилинган тақдирда рад этиш тўғрисидаги билдиришнома буюртмачига рад этишнинг аниқ сабаблари ва буюртмачи кўрсатиб ўтилган сабабларни бартараф этиб, ҳужжатларни такроран кўриб чиқишга тақдим этиши учун етарли бўлган муддат кўрсатилган ҳолда ёзма шаклда юборилади (топширилади). Хизмат кўрсатишни рад этиш ҳақидаги хабарномада кўрсатилган муддат камчиликларни бартараф этиш учун зарур бўлган вақтга мутаносиб бўлиши керак.\nБуюртмачи хизмат кўрсатишни рад этилишига асос бўлган сабабларни бартараф этган тақдирда, ҳужжатларни такроран кўриб чиқиш буюртмачининг сўровси барча зарур ҳужжатлар билан биргаликда олинган кундан бошлаб ўн кундан ортиқ бўлмаган муддатда кўриб чиқилади.\n5.1. Сифатсиз хизмат устидан шикоят килиш:\nЎзбекистон Республикасининг 2010 йил 15 июндаги “Архив иши тўғрисида”ги Қонуннинг 22-моддаси; Вазирлар Маҳкамасининг 2012 йил 5 апрелдаги “Ўзбекистон Республикасида архив ишини такомиллаштириш тўғрисида”ги 101-сон қарори; Ўзбекистон Республикаси Адлия вазирлиги томонидан 2014 йил 12 сентябрдаги 2615-сон билан давлат рўйхатидан ўтказилган “Архивлар ва идоравий архивлар томонидан пулли асосда кўрсатиладиган хизматлар номенклатурасини тузиш ва тасдиқлаш тартиби тўғрисида”ги Низомга мувофиқ буюртмачи давлат архивини хизмат кўрсатишни рад этиш тўғрисидаги қарори устидан, шунингдек давлат архиви мансабдор шахсининг ҳаракати (ҳаракатсизлиги) устидан қонун ҳужжатларида белгиланган тартибда шикоят қилишга ҳақли.\nЮклаб олиш (*.pdf 351 kb)


Совутгич камераси учун ускуналар в Узбекистане | Server Service\nServer Service компанияси Ўзбекистонга совутгич камералар учун ускуналарни олиб келиш ва уларни ўрнатиш, шунингдек, совутгич камераларини таъмирлаш уларга сервис хизмат кўрсатиш билан шўғулланади.\nБизда совутгич камералар учун сифатли ускуналар тўплами савдода. Ускуна тўпламига қуйидагилар киради:\nҲимоя қобиғи, немис компрессори Bitzer эга, R22 фреонида ишловчи ташқи компрессор агрегати\nИчки ҳаво совутгич\nҲаво совутгич учун ҳароратни назорат қилувчи вентил\nСовутгич камералар озиқ-овқат маҳсулотлари, айрим фармацевтик препаратлар ва бошқаларни сақлаш учун қўлланилади. Совутгич камеранинг асосий таркибий қисмлари қуйидагилар ҳисобланади: компрессорлар ташқи қобиғи, буғлатгичлар, конденсаторлар, хладагент, бошқарув панели. Шунингдек, қўллаш мажбурий бўлмаган, бироқ совутгич камералар ёки бир неча шундай камералардан тузилган совутгич омборлари ишини сезиларли даражада яхшилайдиган йирик миқдордаги ёрдамчи ускуналар ҳам мавжуд.\nСовутгич камеранинг ташқи қобиғи сэндвич-панелдан тайёрланади. Уларнинг конструксияси полиэтиленли ҳимоя қатламига эга иккита зангламас пўлатдан иборат, икки пластиналарнинг ораси мустаҳкам иссиқлик изоляциясига эга материал – пенополиуретан билан тўлдирилади. Сэндвич-панеллар бир-бирига ёрдамчи элементлар ёки тишлашиш усулида бириктирилади. Улар ўта мустаҳкам, шунинг учун катта бўлмаган камералар учун каркас талаб этилмайди. Бу ерда сэндвич-панелларнинг мустаҳкамлиги етарли бўлади. Катта ўлчамдаги камералар учун, албатта, панеллар маҳкамланадиган темир каркас бўлиши шарт.\nПанелларнинг қалинлиги камеранинг ўлчами ва ҳарорат режимига қараб 60 дан 200 мм гача бўлиши мумкин. Ўрта ҳароратли камера учун (+5 – 00С) қалинлиги 10-85 мм бўлган панеллар қўлланиалди. Ҳарорат режими -180С бўлган камералар учун қалинлиги 100-120 мм ли, -20 дан -40 даража ҳароратга эга совутгич камералар учун қалинлиги 150-200 мм ли сэндвич-панеллар қўлланилади.\nСақлаш режими 00С дан паст бўлган совутгич камераларининг полида, албатта, иссиқлик изоляцияси бўлиши шарт. Изоляция сифатида намлик ўтказмайдиган қатлам ва қўйиладиган юкка қараб турли қалинликдаги металл листлари билан қопланган пенопласт қўлланилади.\nСовутгич камераларининг эшиклари табақали ёки сурилиб очиладиган бўлиши мумкин. Табақали эшиклар бир ёки икки табақали бўлади ва бир ўрамда етказиб берилади, шунинг учун уларни ўрнатиш осон.\nСурилувчи эшикларни ўрнатиш учун резинали маҳкамловчилар қўлланиалди, шунинг сабабли қиздириш ва резиналар музлаб қолишининг олини олувчи махсус ТЭН ўрнатилади. Эшикларда иссиқллик изоляцияси сифатида пенопласт ёки пенополиуретандан фойдаланилади.\nСовутгич машина совутиш агрегати, ҳаво совутувчи, гидравлик ва электрик автоматикадан иборат:\nСовутиш агрегати совутгич камераси атрофига ўрнатилади ва камерадан 20 метргача олисга ўрнатиш мумкин. У қувурлар билан ўзаро боғланган компрессор, конденсатор ва ресивердан иборат.\nКомпрессор хладагент буғларини сиқади ва конденсаторга узатади. Совутиш тизимида фреоннинг айланиши компрессорнинг хизмати сабабдир. Совутгич қурилмасининг энергия истеъмоли даражаси ва самарадорлиги айнан компрессорга боғлиқ.\nКонденсатор хладагентни ҳаво оқими ёрдамида иссиқликни чиқариб ташлаб совутади. Ҳарорати тушиши билан хладагент газсимон кўринишдан суюқ кўринишга ўтади (конденсацияланади) ва ҳаво совутгичларга ўтади. Конденсатор ичида фреон айланадиган мис қувурлар, мис ёки алюминли қанотчалар ва ҳаво оқимини ҳосил қилувчи вентилятордан иборат ўзига хос радиатордир. Конденсатордаги иссиқлик узатиш тезлиги кўплаб омилларга боғлиқ: хладагент ва атрофдаги ҳаво ҳарорат ўртасидаги фарқ, радиатордаги қанотчалар ўтказилиши частотаси, вентиляторнинг тезлиги ва бошқалар. Ўзбекситонда конденсаторларни танлашда компаниямиз мутахассислари кўмак беради.\nҲаво совутгич камера ичида жойлашади. У қуйидаги усулда совутади: вентилятор хладагент оқадиган илон шаклидаги мис қувурлар орасидан ҳаво пудайди. Ҳаво совутгич туфайли камера ва атроф муҳит бир-бири билан ҳарорат алмашишини амалга ошириши мумкин. Қурилманинг айнан шу ерида хладагентнинг парланиши кузатилади, бу камерадаги иссиқликни компрессорга жўнатиш имкнини беради. Ҳаво совутгич хонадан иссиқликни олиб чиқади, яна улар камера ичидаги маҳсулотларни музлатиш учун ҳам қўлланилади. Бундай қурилмаларнинг кўплаб турлари учрайди. Ўзбекистонда ҳаво совутгичларни биздан сотиб олишингиз мумкин.\nServer Service компанияси совутгич камералари ва омборларини қуриш ва совутгич камераларни яратиш учун зарур ускуна ва бутловчи қисмларни етказиб бериш билан шуғулланади. Агар Ўзбекистонда совутгич камераси учун сифатли ускуналар керак бўлса, бизга мурожаат қилинг!\nКомпаниямиз ҳаво буғли намловчи ва назоратдаги газли атмосферали совутгич камераларни ҳам қуради. Биздан совутгич камералар учун исталган қурилмани топишигиз мумкин.


Мусиқали драма театри очилди\nНурсултан Назарбаев мусиқий драма театрининг очилиш маросимида иштирок этди. Театрда Қозоғистон Тўнғич Президенти туркий халқларнинг тарихи ва ҳаётига бағишланган “Шаңырақ” миниатюрасини томоша қилди.\nЭлбоши театр артистлари билан суҳбатлашиб, Фахрий меҳмонлар китобида эсдалик дастхати қолдирди. Сўнг ОАВ вакиллари учун брифинг ўтказди.\n– Ҳозиргидек янгиланиш жараёни Туркистон тархида бўлмаган. Таниб бўлмас даражада ўзгарди. Бу замин келгусида қозоғистонликлар учунгина эмас, барча сайёҳлар учун бебаҳо масканга айланади, – деди Элбоши.\nҚозоғистоннинг Тўнғич Президенти сармоявий ва сайёҳлик лойиҳалар, шунингдек, шаҳар ва туташ минтақанинг уй-жой ва ижтимоий инфратузилмасини ривожлантиришга йўналтирилган лойиҳаларни амалга ошириш муҳимлигини таъкидлади.\n– Шаҳарда янги иш ўринлари очилмоқда, ёшларга мўл имконият яратилмоқда. Сайёҳлик университети қад кўтарди, бугун ажойиб театрнинг тақдимоти ўтди. Бу чин маънода диққатга сазовор, қувончли воқеа, – деди Нурсултан Назарбаев.\nВилоят ҳокимининг матбуот хизмати, 2021-05-13, 02:18 98\nРашид Аюпов – вилоят ҳокимининг ўринбосари 72\nКутубхоналар кўпайса, билим ҳам кўпаяди 35\nЎрдабошидаги иккита қишлоққа сув келди 32\nЎрдабоши туманига янги ҳоким тайинланди 54\nКўзларга қувончу дилларга сурур улашиб... 59\nДеҳқонлар ўз маҳсулотларини Туркистондаги экобозорда сотишлари мумкин 36\n100га яқин уйлар барпо этилмоқда 48\nТуркистон шаҳрига янги ҳоким тайинланди 44\nТуркия университетга 20 миллион доллар ажратади 48\nИнсон манфаатларига эътибор 66\nПолиз экинлари экспорт қилинмоқда 62\nФидойилик – умр безаги 74\nИстиқболли туманнинг истиқболли лойиҳалари 38\nКенг имконият, имтиёз ва ўзгаришлар 69\nАсқар Маминга – Россиянинг юксак мукофоти 57\nЎзаро манфаатли бизнеснинг янги уфқлари 59